title: Häkli, Lallukka ja Kumpp.

text: Kauppaliike aloitti toimintansa 13. elokuuta 1891 Viipurin keskustassa osoitteessa Torkkelinkatu 8. Yrityksen valtteina olivat laadukkaat koti- ja ulkomaiset tuotteet, sekä erityisesti suomenkielinen palvelu. Tukkuliike harjoitti muun muassa viljan ja muiden maataloustuotteiden, puutavaran, erilaisten siirtomaatavaroiden sekä kotimaisten tehdastuotteiden, kuten maatalouskoneiden kauppaa. Häkli, Lallukka ja Kumpp. nousi nopeasti tasavertaiseksi kilpailijaksi kaupungin muiden tukkuliikkeiden kanssa ja avasi myöhemmin myös teekaupan ja -pakkaamon Helsingin Pohjoisesplanadille ns. Argoksen taloon. Vaikka tee oli myyntiartikkelina pieni, sai sillä kuitenkin paljon näkyvyyttä eri puolilla maata. Häkli, Lallukka ja Kumppanien kehittyminen suuryritykseksi aloitti samalla suomenkielisten murtautumisen myös kaupan alalle.


title: Häkli, Lallukka ja Kumpp.

text: Paischeffin kuoltua vuonna 1899, jatkoivat Häkli ja Lallukka yrityksen toimintaa kahdestaan, kunnes Häklin kuoleman jälkeen 1902 se siirtyi kokonaan Lallukan haltuun. Huhtikuussa 1912 hän möi tukkukaupan Häkli, Lallukka ja Kumpp. -nimiselle osakeyhtiölle, jonka enemmistöosakas Lallukka kuitenkin oli. Muita osakkaita olivat hänen puolisonsa Maria Lallukka sekä heidän lähimmät apulaisensa. Juho Lallukka toimi myös johtokunnan puheenjohtajana sekä koko osakeyhtiön pääjohtajana kuolemaansa 1913 saakka. Hänen jälkeensä puheenjohtajaksi nousi Maria Lallukka, josta tuli samalla yksi Suomen ensimmäisistä naisjohtajista. Yhtiön toimitusjohtajana puolestaan oli vuodet 1914–1930 kauppaneuvos Eemil Tanninen. Maria Lallukan kuoltua vuonna 1923, yritys jatkoi toimintaansa Viipurissa jatkosodan päättymiseen 1944, jolloin kaupunki siirtyi Neuvostoliiton haltuun. Tämän jälkeen Häkli, Lallukka ja Kumpp. toimi vielä Helsingissä 1950-luvulle saakka. Kaupparekisteristä se poistettiin kuitenkin vasta vuonna 1981.


title: Häkli, Lallukka ja Kumpp.

text: Häkli, Lallukka ja Kumpp. toimi aluksi Viipurin pääkadulla Torkkelinkadulla, kunnes uusi liiketalo valmistui vuonna 1906 Repolan kaupunginosaan Repolankadun ja silloisen Viskaalinkadun (myöh. Lallukankatu) kulmaukseen. Punagraniitista rakennetun talon suunnitteli arkkitehti Allan Schulman. Kauppaliike toimi rakennuksen katutasossa ja muut kolme kerrosta oli tarkoitettu asuinhuoneistoiksi. Lallukan perhe asui itse toisen kerroksen kulmahuoneistossa. Komean talon julkisivussa oli kuvanveistäjä Eemil Halosen veistämiä reliefejä ja sisäpihalle johtavaa porttia koristivat hänen tekemänsä veistokset. Sisätiloissa puolestaan oli lukuisten suomalaisten taidemaalarien teoksia. Nykyään rakennuksessa toimii muun muassa suomalaisena taiteilijaresidenssinä.


title: Universaali kvanttisimulaattori

text: Universaali kvanttisimulaattori on Richard Feynmanin 1982 esittämä idea koneesta, joka matkii mitä tahansa kvanttijärjestelmää, myös fysikaalista maailmaa. Hän osoitti, millaisia vaikeuksia klassisilla tietokoneilla oli kvanttijärjestelmien simuloinnissa, sillä kun järjestelmä kasvaa, tietokoneen seuraamien muuttujien lukumäärä kasvaa eksponentiaalisesti. Tämän vuoksi kvanttitietokoneet voisivat olla tehokkaampia simuloidessa kvanttijärjestelmiä.


title: Universaali kvanttisimulaattori

text: David Deutsch kehitti ideaa eteenpäin Turingin kvanttitietokoneella.


title: Corviglia Run

text: Corviglia Run on laskettelurinne Corviglian talviurheilukeskuksessa Sankt Moritzissa Sveitsissä.


title: Corviglia Run

text: Corviglia Runilla on järjestetty vuoden 1948 talviolympialaisten alppihiihtokilpailut ja vuosien 1934, 1974 (miesten suurpujottelu laskettiin laakson toisella puolen Corvatschissa), 2003 ja 2017 alppihiihdon maailmanmestaruuskilpailut. Siinä järjestetään vuosittain myös alppihiihdon maailmancupin osakilpailuja.


title: Corviglia Run

text: Corviglia Runin yläasema sijaitsee 2 688 metriä merenpinnan yläpuolella Munt da San Murezzanilla. Ala-asema sijaitsee 2 034 metriä merenpinnan yläpuolella Salastrainsin ala-asemalla, johon kilpailujen ajaksi rakennetaan stadion. Korkeuseroa rinteellä on 654 metriä.


title: Corviglia Run

text: Corviglia Run sijaitsee puuttomalla alueella, joten reittivaihtoehtoja on useita. Eri kilpailuissa on käytetty erilaisia reittejä samalla rinnealueella.


title: Corviglia Run

text: Downhill Men Corviglia, lyhyemmin Corviglia, on reitti, johon rakennetuilla radoilla miehet laskivat maailmanmestaruuksista vuosina 2003 ja 2017.


title: Corviglia Run

text: Downhill Men Corviglian yläasema sijaitsee 2 840 metriä merenpinnan yläpuolella Piz Nairin rinteellä. Sinne pääsee 187-askelmaisia rappusia pitkin. Miesten syöksylasku alkaa 150 metriä pitkällä "Freier Fall"illa (Free Fall, Vapaapudotus). Se on koko rinteen jyrkin kohta 45° jyrkkyydellä. Sen suunnitteli Bernhard Russi vuoden 2003 MM-kilpailuihin.


title: Corviglia Run

text: Freier Fallin jälkeen tulee pitkähkö liukuosuus, jossa sijaitsee alppiyhdistetyn syöksyn ja super-G:n lähtöpaikat. Liukuosuudella on S-mutkia, niistä nimetyt ovat "Curva Suvretta Kante" ja "Lanigiro". Liukuosuus loppuu "Mauritius"-hyppyriin. Sen kohdalla sijaitsee suurpujottelun lähtöpaikka. Mauritiuksen jälkeen tulee "Mauer"-hyppyri (Seinämä) ja tiukka oikealle kääntyvä "Tschainas"-mutka.


title: Corviglia Run

text: Tschainasin jälkeen tulee "Felsen" (Jyrkänteen reuna) ja reitin viimeinen merkittävä jyrkänne "Alp Giop". Ennen Alp Giopia on pujottelun lähtöpaikka. Alp Giopin jälkeen tulee "Romingersprung" (Romingerhyppyri) ja "Lärchensprung" (Lehtikuusihyppyri). Syöksylaskurata päättyy 2 040 metriä merenpinnan yläpuolelle Salastrainsin maalialueelle.


title: Corviglia Run

text: Mauritius, Mauer, Romingersprung ja Lärchensprung ovat rakennettuja hyppyreitä, jotka vaikeuttavat rataa huomattavasti. Radan ainoa luonnollinen hyppy on Alp Giopissa, jos laskijalla on siihen tultaessa riittävästi vauhtia.


title: Corviglia Run

text: Downhill Women Engadina, lyhyemmin Engadina, on reitti, johon rakennetuilla radoilla naiset laskivat maailmanmestaruuksista vuosina 2003 ja 2017, poikkeuksena vuoden 2017 pujottelukilpailu, joka laskettiin Corviglian puolella.


title: Corviglia Run

text: Downhill Women Engadinan yläasema sijaitsee 2 745 metriä merenpinnan yläpuolella Piz Nairin rinteellä. Yläaseman nimi on "Britannia", se sijaitsee Freier Fallin alaosassa. Rinne alkaa pitkähköllä liukuosuudella, jonka alussa on alppiyhdistetyn syöksyn lähtöpaikka. Liukuosuudella on haastavia kumpuja, joista vauhdin riittäessä laskija lähtee ilmaan. Liukuosuus alkaa "Muot Alpina"lla, jonka jälkeen on super-G:n lähtöpaikka.


title: Corviglia Run

text: Muot Alpinan jälkeen tulee "Foppa" ja liukuosuuden päättävä "Gianda", jonka jälkeen on suurpujottelun lähtöpaikka. Giandan jälkeen tulee "Großes Loch" (Suuri reikä) ja rinteen jyrkin kohta "Weißes Band" (Valkoinen nauha). Weißes Bandin alaosassa on pujottelun lähtöpaikka.


title: Corviglia Run

text: Weißes Bandin jälkeen tulee rakennettu hyppyri "Reinaltersprung" (Reinalterhyppyri) ja "Engnis", joka on kapea kohta. Engnisin jälkeen avautuu "Lärchenweg" (Lehtikuusitie). Syöksylaskurata päättyy 2 040 metriä merenpinnan yläpuolelle Salastrainsin maalialueelle.


title: Fingersoft

text: Fingersoft on suomalainen videopelejä kehittävä yritys, jonka on perustanut Toni Fingerroos. Se on kehittänyt ja julkaissut muun muassa pelit Benji Bananas, Fail Hard, ja Hill Climb Racing, jota ladattiin yli 100 miljoonaa kertaa ensimmäisten 12 kuukauden aikana. Vuonna 2016 Fingersoft julkaisi Hill Climb Racing 2 -pelin, jossa on moninpeliominaisuus.


title: Fingersoft

text: Kempeleessä perustettu yritys on saanut huomiota, kun sen toimitilat sijaitsivat omakotitalossa. Siellä työntekijöillä oli vapaassa käytössä muun muassa poreallas sekä biljardisali.


title: Robert Burton

text: Robert Burton (8. helmikuuta 1577 – 25. tammikuuta 1640) oli englantilainen oppinut, joka työskenteli Oxfordin yliopistossa. Hänen tunnetuin teoksensa "The Anatomy of Melancholy" julkaistiin vuonna 1621.


title: Robert Burton

text: Robert Burton syntyi Lindleyssä, Leicestershiressä. Hänen vanhempansa olivat Ralph ja Dorothy Burton. Robertin veli oli muinaistutkija William Burton. Burton vietti suurimman osan elämästään Oxfordissa. Hän opiskeli useita eri aineita, mukaan lukien matematiikkaa, sekä perehtyi astrologiaan. Hän suorittu vuonna 1614 kandidaatin tutkinnon jumaluusopista.


title: Robert Burton

text: Burtonin teos "The Anatomy of Melancholy" julkaistiin useana niteenä, jotka käsittelivät melankolian eri osa-alueita. Hän pyrki määrittelemään melankolian ja tarkastelemaan sen syitä sekä esitti erilaisia hoitokeinoja. Burton oli omien sanojensa mukaan itse taipuvainen raskasmielisyyteen, mikä oli hänelle motivaationa melankoliasta kirjoittamiseen (”I write of Melancholy, by being busie to avoid melancholy”).


title: Robert Burton

text: Burtonin määritelmän mukaan melankolia oli sekä fysiologinen että analoginen sairaus. 1600-luvun tieteessä vallalla ollutta humoraalioppia seuraten Burton kytki melankolian mustan sapen liiallisuuteen elimistössä, joka puolestaan oli yhteydessä maa-elementtiin ja Saturnus-planeettaan. Vaikka taipumus melankoliaan oli synnynnäistä, Burton katsoi myös ympäristön ja henkilön omien toimien vaikuttavan melankolisen tilan syntyyn. Ajalleen epätyypilliseen tapaan Burton katsoi myös sosioekonomisten seikkojen, kuten köyhyyden, voivan aiheuttaa melankoliaa.


title: Robert Burton

text: Melankolian hoito- ja ehkäisykeinoiksi Burton esitti erilaisia yrtti- ja toimintaterapioita. Italialainen renessanssifilosofi Marsilio Ficino (1433–1499) oli esittänyt musiikin, raittiin ilman, hyvien tuoksujen ja maukkaan ruuan auttavan melankoliaan. Burton lisäsi näiden hoitojen joukkoon suosituksia melankolikoille välttää liiallista lukemista, hakeutua muiden ihmisten seuraan ja pyrkiä elämään ylipäänsä tasapainoista elämää.


title: Robert Burton

text: Burtonin mukaan melankoliaan liittyi taipumus haluta surmata itsensä. Kytkemällä itsemurhan psykologiseen tilaan, kuten melankoliaan, Burtonin kirjoitukset loivat pohjaa itsemurhan dekriminalisoinnille ja sekularisoitumiselle.


title: Laihalammi (Ylöjärvi, Kyrönlahti)

text: Laihalammi on Pirkanmaalla Ylöjärvellä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Laihalammi on osa Karhejärven aluetta.


title: Laihalammi (Ylöjärvi, Kyrönlahti)

text: Lampi on 250 metriä pitkä, 100 metriä leveä ja sen pinta-ala on 1,4 hehtaaria. Se sijaitsee metsämaastossa, joka on soistuvaa aluetta. Lampeen laskee kolme suo-ojaa ja sen luusuasta, joka on lammen luoteispäässä, lähtee laskuoja Koikeroiseen. Laskuojaa kutsutaan Syväojaksi ja se on 600 metriä pitkä. Rantaviiva on puoli kilometriä pitkä ja lampi on asumaton. Lammen lähelle johtaa tie Kyörnlahdelta kantatieltä 65.


title: Laihalammi (Ylöjärvi, Kyrönlahti)

text: Vanhassa Ylöjärven pitäjänkartassa 1840-1850-luvuilta lammen nimi kirjoitettiin "Likalammi". Sillä oli laskuoja, joka johti Koikeroiseen nykyiseen tapaan. Vuoden 1962 peruskartassa sen nimi oli nyt "Laihalampi", mutta se muutettiin seuravassa vuoden 1982 peruskartassa muotoon "Laihalammi".


title: Xiangxi

text: Xiangxi eli Xiangxin tujioiden ja miaojen autonominen prefektuuri (, pinyin: Xiāngxī Tǔjiāzú Miáozú Zìzhìzhōu) on prefektuuri Kiinan Hunanin maakunnan länsiosassa. Nimessään "xiāng" on Hunanin lyhennenimi, ja "xī" tarkoittaa "länttä". Prefektuurin pinta-ala on 15 462 neliökilometriä ja väkiluku 2,55 miljoonaa (2010). Väestöstä yli kolme neljännesosaa on vähemmistökansoja, joista suurimmat ovat tujiat ja miaot. Xiangxin pääkaupunki on Jishou.


title: Xiangxi

text: Prefektuuri rajoittuu luoteessa Enshin, koillisessa Zhangjiajien, kaakossa Huaihuan, lännessä Tongrenin prefektuureihin ja Chongqingin kaupunkiin. Hunanin maakunnan pääkaupunki Changsha sijaitse linnuntietä noin 314 kilometriä prefektuurin pääkaupunki Jishousta itään.


title: Xiangxi

text: Piirikuntatasolla prefektuuri jakautuu seuraavasti:


title: Pinaattikeitto

text: Pinaattikeitto on tyypillisesti maitopohjainen ja melko sakea keitto, joka nimensä mukaisesti sisältää pinaattia. Koska pinaatti sisältää kalsiumia sitovaa oksaalihappoa, se yhdistetään ruoanlaitossa usein maitotuotteisiin. Pinaattikeiton kanssa syödään usein keitettyjä munia. Pinaattikeittoa myydään usein eineksinä ja pakasteina, ja sitä tarjotaan myös esimerkiksi kouluissa.


title: Ahvenlammi (Ylöjärvi, Kyrönlahti)

text: Ahvenlammi eli Ahvenlampi on Pirkanmaalla Ylöjärvellä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Ahvenlampi on osa Karhejärven aluetta.


title: Ahvenlammi (Ylöjärvi, Kyrönlahti)

text: Lampi on 250 metriä pitkä, 150 metriä leveä ja sen pinta-ala on 3,0 hehtaaria. Lammen luoteispäässä on kaivettu kaksi kapeaa lahtea, jotka ulottuvat tielle asti. Se lahti, jossa on laskuojan suu, on 100 metriä pitkä. Laskuoja on 150 metriä pitkä. Valuma-alue on vain 0,3 neliökilometriä, joten veden laskennallinen viipymä lammessa on 342 vuorokautta. Rantaviiva on 850 metriä pitkä ja ainoat talot rannan lähettyvillä kuuluvat maalilalle. Kantatie 65 ohittaa järven 400 metrin päästä idässä ja yhdystieltä 2771 erkaneva tie johtaa lammelle.


title: Ahvenlammi (Ylöjärvi, Kyrönlahti)

text: Lammen vedenlaatua on tutkittu vuosina 1969 ja 1999. Viimeisen tutkimuksen mukaan vesi oli lievästi ruskeaa ja siinä oli kohtalaisesti humusta. Veden happamuustaso oli normaali ja järven puskurikyky happamoitumista vastaan oli hyvä. Vedessä oli fosforia lievästi kohonneita arvoja ja sen mukaan järvi oli karun ja lievästi rehevöityneen järven tasoa. Talvella pitoisuudet kohoavat, joten silloin lievästi rehevän raja-arvo ylittyi. Ainoa happipitoisuuden mittaus tehtiin 3 metrin syvyydestä ja sen arvot olivat hyvät. Vuoden 1963 mittauksessa oli todettu alusveden happivajetta, koska vesi oli lämpötilakerrostunutta.


title: Ahvenlammi (Ylöjärvi, Kyrönlahti)

text: Vanhassa Ylöjärven pitäjänkartassa noin 1840-1850-luvuilta lampi on merkitty karttaan ja sen nimi kirjoitettiin "Ahvenlampi". Laskuoja piirrettiin kulkemaan samalla tavalla kuin nykyäänkin. Kartassa ero nykyiseen lampeen oli sen pyöreä muoto. Vielä vuoden 1962 peruskartassa järvi oli vielä pyöreä, mutta seuraavassa peruskartassa vuodelta 1982 järveen on kaivettu kaksi maantielle asti ulottuvaa lahtea, joista toisessa oli myös laskuojan luusua.


title: Vihreät (Luxemburg)

text: Vihreät (, , ) on luxemburgilainen vihreä puolue.


title: Vihreät (Luxemburg)

text: Ensimmäiset vihreät valittiin Luxemburgin parlamenttiin vuonna 1984. Puolue hajosi vasemmisto- ja oikeistosiipeen vuoden 1989 vaalien alla. Molemmat ryhmittymät ehtivät saada muutaman parlamenttipaikan vaaleissa, minkä jälkeen ryhmät sopivat jälleen yhdistymisestä. Vihreät ovat olleet Luxemburgin neljänneksi suurin puolue vuodesta 2004 lähtien ja puolueen saama ääniosuus on liikkunut 9–12 prosentin välillä. Vihreät ovat tällä hetkellä ensimmäistä kertaa mukana hallituksessa yhdessä sosialistien ja Demokraattisen puolueen kanssa. Aiemmin puolue on tosin osallistunut hallituksiin paikallishallinnon tasolla.


title: Vihreät (Luxemburg)

text: Ideologisesti vihreitä pidetään vasemmistoliberaaleina, jotka yhdistävät politiikassaan ympäristöteemoja. Puolue on muun muassa ehdottanut ministerikausien rajoittamista ja äänestysikärajan alentamista 16 vuoteen.


title: Tuonelan joutsen

text: Tuonelan joutsen voi tarkoittaa ainakin seuraavia:


title: Hangasjärvi (Ylöjärvi)

text: Hangasjärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Hangasjärvi on osa Karhejärven aluetta.


title: Hangasjärvi (Ylöjärvi)

text: Järvi on 350 metriä pitkä, 300 metriä leveä ja sen pinta-ala on 6,5 hehtaaria. Se sijaitsee kangasmaastossa, josta laskee kaksi ojaa. Toinen ojista tuo vettä laajalta ojitetulta Satimusnevalta. Laskuoja lähtee etelärannasta ja kulkee 2,7 kilometriä Hyynilän ja Oinonkulman peltojen läpi laskien lopuksi Koikeroiseen. Veden laskennallinen viipymä järvessä on 153 vuorokautta. Rantaviivan pituus kilometri ja rannoille on rakennettu muutama vapaa-ajan asunto. Itärannalla sijaitsee lisäksi Toivolan lava, jossa kesäisin järjestetään tanssit. Hangasjärven alueet ovat pohjavesialueita.


title: Hangasjärvi (Ylöjärvi)

text: Järven vedenlaatua on tutkittu talvella vuonna 2010. Vesi oli erittäin ruskeaa ja siinä on paljon humusta, mikä johtuu valuma-alueen suovaltaisuudesta. Veden happamuudentaso on niin alhainen (mitattu pH oli 5,6), ettei rapu viihdy siinä enää. Järven puskurikyky happamoitumista vastaan on heikko ja järven happamuus riippuu sademääristä, jotka tuovat valuma-alueelta hapanta vettä. Veden ravinnepitoisuudet ovat lievästi koholla. Talvella 2010 ravinnetaso oli luontaisen järven tasoa hieman suurempi johtuen fosforin kohonneista arvoista. Alusvedessä pitoisuudet olivat koholla, koska sedimentaatio ja alkava sisäinen kuormitus nosti pitoisuuksia. Järven happitilanne on enää välttävä. Alusveden ja pohjan happi oli talvella kulunut lähes loppuun ja siitä johtuva ravinteiden liukeneminen takaisin veteen oli alkamassa. Happivaje oli tuntuva myös pintavesissä, jossa hapen kylläisyysaste oli enää 45%. Kesällä näitä ongelmia tuskin on, koska järvi on niin matala. Hangasjärvi soveltuu virkistyskäyttöön vain välttävästi.


title: Hangasjärvi (Ylöjärvi)

text: Vuoden 1955 peruskartassa järven eteläpuolella oli vielä peltomaata, jotka kuuluivat läheiselle Rannanjärven maatilalle. Ainoa rakennus järven rannalla oli seuraintalo. Vuoden 1982 peruskartassa näkyy lisäksi kaksi muutakin asuntoa, mutta seuraintalolla on tehty urheilukenttä. Rannanjärven viljelymaat on muutettu metsäksi.


title: Karhelammi (Ylöjärvi, Nopanperä)

text: Karhelammi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Karhelammi on osa Karhejärven aluetta.


title: Karhelammi (Ylöjärvi, Nopanperä)

text: Lampi on 300 metriä pitkä, 150 metriä leveä ja sen pinta-ala on 3,1 hehtaaria. Siihen ei laske ojia, mutta ympäröiviltä pelloilta valuu lampeen vettä pintavaluna. Myllyjoki virtaa lammen läpi. Rantaviivan pituus on 700 metriä ja rannalle on rakennettu kaksi vapaa-ajan asuntoa. Lammelle ei johda tietä. Yhdystie 13284 kulkee lammen lähellä.


title: Karhelammi (Ylöjärvi, Nopanperä)

text: Vuoden 1963 peruskartassa järvellä on nimi "Heinälammi", joka kuitenkin muutettiin vuoden 1982 peruskarttaan "Karhelammiksi".


title: Osoila

text: Osoila on Padasjoen kylä. Siihen kuuluu myös kyläkokonaisuudeksi katsottu Arrakoski.


title: Osoila

text: Arrakosken sahan privilegio on myönnetty 22. tammikuuta 1798, mikä tekee siitä yhden Päijänteen vanhimmista.


title: Kvanttivahvistinasema

text: Kvanttivahvistinasema (lyhennettynä kvanttivahvistin) on yksi kvanttikryptografian orastavista teknologioista. Ongelmana nykyisissä kuituoptisissa kaapeliverkoissa joissa pyritään käyttämään kubitteja on, että niissä käytetään vahvistimia noin 30 km välein. Kvanttisignaalin vahvistaminen edellyttää mittaamista ja väistämättä myös sen tilan häirintää. Tällöin kubitin ominaisuudet tuhotuvat.


title: Kvanttivahvistinasema

text: Mitä pidempi kuituoptinen kaapeli on sen enemmän siinä tapahtuu häviötä fotonien määrässä. Kaapeleissa tapahtuu myös spontaania laukeamista, mikä tarkoittaa, että ilmaisimet laukeavat satunnaisesti itsestään. Tämä yhdistettynä normaaliin häviöön tekee pitkän matkan kvanttiviestinnän hankalaksi.


title: Kvanttivahvistinasema

text: Yksi ratkaisu tähän on kvanttivahvistinasemien kehittäminen. Ne käyttävät lomittuneiden hiukkasten ei-lokaaleja ilmiöitä kvanttikanavien parantamiseen ja voivat mahdollisesti poistaa etäisyysrajoituksen kvanttisignaaleilta. Muina ratkaisukeinoina on se, että tehdään kvanttiavaimia jokaiselle asemalle. Haittana on, että jokainen vahvistinasema on altis salakuuntelulle.


title: Kvanttivahvistinasema

text: Kolmantena vaihtoehtona on lähettää signaalit avaruusteitse ja peilata ne satelliitilta toiselle. Haittana tässä lähestymistavassa on ilmakehässä tapahtuva siroaminen.


title: Lorentz Johan Göös

text: Lorentz Johan Göös, myös Giös (27. kesäkuuta 1710 Tenhola – 5. kesäkuuta 1774) oli eversti ja Pohjanmaan läänin maaherra.


title: Lorentz Johan Göös

text: Göösin vanhemmat olivat ratsumestari Carl Gustaf Giös till Prästkulla ja Sophia Elisabet Klingsport ja puoliso vuodesta 1757 kreivitär Johanna Charlotta Posse (1729-1810). Perheen paettua sotaa Ruotsiin Göös astui vapaaehtoisena henkivartiokaartin palvelukseen 1727 ja yleni siellä kapteeniksi 1747. Syksyllä 1757 hän sai everstiluutnantin viran Pohjanmaan jalkaväkirykmentistä, mutta hänet siirrettiin kuitenkin Uplantin rykmenttiin. Everstiksi 1762 ylennetty Göös sai komentoonsa Porin läänin jalkaväkirykmentin, mutta jo 23. maaliskuuta 1763 hänestä tuli Pohjanmaan maaherra. Göösiä pidettiin tarmokkaana virkamiehenä, joka vaikutti muun muassa läänin talouselämän voimakkaaseen kehittymiseen 1700-luvun jälkipuoliskolla. Hän edisti isojakoa, harrasti soiden kuivatusta ja säännösteli tervan polttoa. Hänen maaherrakautenaan Pohjanmaan kaupungit saivat ulkomaankauppaoikeudet. Göös omisti useita säterikartanoita ja tiluksia Tehnolan Prästkullan lisäksi, jota hän ryhtyi uudistamaan mallitilaksi. Hänet kohotettiin vapaaherralliseen säätyyn 1771, mutta hän ei koskaan kirjoittautunut ritarihuoneeseen vapaaherrana. Kuollessaan lyhyen sairauden jälkeen kesäkuussa 1774 Göös jätti jälkeensä yli 100 000 hopeataalerin omaisuuden eli kuului Suomen rikkaimpiin henkilöihin.


title: Touko Markkanen

text: Touko Aatos Markkanen (1. toukokuuta 1922 Helsinki – 27. maaliskuuta 1974 Helsinki) oli suomalainen sosiologi, Alkoholipoliittisen tutkimuslaitoksen tutkija ja yksi psykometriikan johtavista asiantuntijoista. 1960-luvun lopulla hän toimi Jyväskylän yliopiston psykometriikan dosenttina ja vuosina 1969–1974 Helsingin yliopiston sosiologian dosenttina.


title: Touko Markkanen

text: Vuonna 1965 paljolti itseoppinut Markkanen promovoitiin Yhteiskunnallisen korkeakoulun kunniatohtoriksi, vaikka hän ei ollut suorittanut mitään korkeakoulututkintoa. Vuonna 1968 hän oli Tampereen yliopistolla matematiikan ja yhteiskuntatieteen metodologian vt. professorina.


title: Touko Markkanen

text: Markkanen oli aktiivisesti mukana Suomen Sosialidemokraattisen Puolueen toiminnassa. Hän oli yksi vuonna 1961 perustetun Yhteiskuntapoliittisen sos.dem. yhdistyksen (YPSY)n perustajajäsenistä. Markkanen oli myös Westermarck-seuran varapuheenjohtaja.


title: Touko Markkanen

text: Markkanen syntyi köyhään perheeseen Helsingin itäisessä kantakaupungissa. Sekä isä että äiti olivat räätäleitä, kuten monet muutkin suvussa. Isä kuoli Touko-pojan ollessa kuusivuotias, ja ensimmäisellä luokalla kansakoulussa Markkanen sairastui vakavaan selkäranka- ja keuhkotuberkuloosiin, joka piti hänet vuosia vuodepotilaana. Kun hän 14-vuotiaana lopulta parantui, hänen oli opeteltava uudelleen kävelemään.


title: Touko Markkanen

text: Markkanen kouluttautui ensin kaivertajaksi, kultasepäksi ja hienomekaanikoksi. Hän työskenteli kultaseppänä vuosina 1938–1943, ja suoritti sitten keskikoulun ja vuonna 1945 ylioppilastutkinnon, mutta sairastui alkoholismiin. 28-vuotiaana Markkanen ryhdistäytyi ja yritti ansaita elantoaan toimittajana ja muilla kirjoitustöillä. Käännekohta oli, kun Markkanen sai kirjastoapulaisen paikan Oy Alkoholiliike Ab:n kirjastosta. Hän alkoi lukea psykologian alan kirjallisuutta. Ennen pitkää hänet taustansa ja lahjakkuutensa vuoksi otettiin mukaan kouluttamaan Alkon myyjiä ostajien tarkkailussa sekä tutkimusapulaiseksi alkoholin vaikutuksia kartoittavassa tutkimuksessa. Sen myötä hän innostui opiskelemaan faktorianalyysiä ja muita tilastomatematiikan menetelmiä ja sai vakituisen tutkijan paikan Alkoholipoliittisessa tutkimuslaitoksessa. Myöhemmin hän oli Alkon johtoryhmän erikoistehtävissä ja yhtiön alkoholipoliittisena asiantuntijana.


title: Maria Kristiina (Espanjan kuningatar, 1806–1878)

text: Maria Kristiina (; 27. huhtikuuta 1806 Napoli, Molempain Sisiliain kuningaskunta – 23. elokuuta 1878 Sainte-Adresse, Ranska) oli Espanjan kuninkaan Ferdinand VII:n puoliso ja tämän kuoltua Espanjan sijaishallitsija tyttärensä, kuningatar Isabella II:n alaikäisyyden aikana vuosina 1833–1840. Maria Kristiinan sijaishallitsijakautta leimasi ensimmäisenä karlistisotana tunnettu sisällissota kruununperimyksestä.


text: Maria Kristiina oli Molempain Sisiliain kuninkaan Frans I:n tytär. Hän nai Espanjan itsevaltaisesti hallinneen kuningas Ferdinand VII:n joulukuussa 1829. Koska aiemmin jo kolme kertaa naimisissa olleelle Ferdinandille ei ollut syntynyt poikia, Ferdinand muutti Maria Kristiinan toiveesta 29. maaliskuuta 1830 annetulla niin sanotulla pragmaattisella sanktiolla kruununperimysjärjestystä siten, että myös kuninkaan naispuolinen jälkeläinen voisi periä kruunun. Tämä merkitsi kruununperijän aseman siirtymistä kuninkaan nuoremmalta veljeltä Don Carlokselta heidän tyttärelleen Isabellalle, joka syntyi lokakuussa 1830. Kun Ferdinand VII kuoli 29. syyskuuta 1833, Maria Kristiina nimettiin kaksivuotiaan Isabellan sijaishallitsijaksi ja hän sai siten periaatteessa absoluuttisen vallan. Don Carlos ja monet muut eivät kuitenkaan hyväksyneet perimysjärjestyksen muuttamista, ja karlistit aloittivat sisällissodan vain muutaman päivän kuluttua. Espanjan liberaalit asettuivat vapaamielisempänä pidetyn Maria Kristiinan hallituksen tueksi kun taas monet vanhoilliset tahot tukivat Don Carlosta.


text: Maria Kristiinan hallinto kärsi epävakaudesta, sillä hänen liberaalit tukijansa eivät olleet tyytyväisiä hänen toimintaansa hallitsijana. Toisaalta myös itsevaltiuden tukijoilla oli edelleen epäilyksiä häntä kohtaan. Maria Kristiina solmi vuonna 1833 pian miehensä kuoleman jälkeen salaa morganaattisen avioliiton upseeri Agustín Fernando Muñozin kanssa, mikä sai monet aiemmat tukijat kääntymään häntä vastaan. La Granjassa puhjenneen kapinan jälkeen Maria Kristiina joutui toukokuussa 1836 palauttamaan voimaan vapaamielisen vuoden 1812 perustuslain ja siten luopumaan itsevaltiudesta. Sota karlisteja vastaan päättyi kuningattaren tukijoiden voittoon, mutta vuonna 1840 vaikutusvaltainen kenraali Baldomero Espartero pakotti Maria Kristiinan luopumaan sijaishallitsijuudesta. Hän siirtyi sen jälkeen maanpakoon Ranskaan. Kun Isabella II marraskuussa 1843 julistettiin täysi-ikäiseksi, hän salli äidilleen paluun Espanjaan. Tämä palasikin seuraavana vuonna, jolloin myös hänen toinen avioliittonsa tunnustettiin virallisesti ja hänen miehelleen Muñozille annettiin Rianzaren herttuan ja Espanjan granden arvot. Kun Maria Kristiina pyrki sekaantumaan maan hallintoon, hänet pakotettiin vuonna 1854 uudelleen maanpakoon. Hän asui tämän jälkeen loppuikänsä Ranskassa.


title: Pragmaattinen sanktio

text: Pragmaattinen sanktio () on roomalaisesta oikeudesta lainattu termi, jolla on Euroopan historiassa viitattu eräisiin keisarillisiin määräyksiin, jotka ovat koskeneet jotain yksittäistä asiaa ja ohittaneet normaalin lainsäädännön. Nimitystä on myöhemmin käytetty varsinkin eräissä maissa kruununperimysjärjestykseen monarkin määräyksellä tehdyistä muutoksista, joiden tarkoituksena on ollut mahdollistaa kruunun periytyminen tietylle jälkeläiselle.


title: Pragmaattinen sanktio

text: Tunnettuja pragmaattisia sanktioita ovat olleet muun muassa seuraavat:


title: Miia Räikkönen

text: Miia Räikkönen on suomalainen Eurasta kotoisin oleva näyttelijä. Hän on tullut tunnetuksi Raakel Kurjen roolistaan MTV3-kanavan draamasarjassa "Salatut elämät". Näyttelemistä hän on opiskellut Suomen teatteriopistossa.


title: Miia Räikkönen

text: Hän on näytellyt myös Pyhäjärvi-teatterissa, Porin Teatterissa ja Tampereen Komediateatterissa.


title: Miia Räikkönen

text: Räikkönen on pelannut lentopalloa SM-tasolla LiigaEurassa. Räikkönen on kihloissa ja hänellä on kaksi lasta edellisestä avioliitostaan.


title: Vapaa sivistystyö

text: Vapaa sivistystyö tarkoittaa Suomessa vapaaehtoisten, kaikille avointen opintojen tarjoamista kansanopistoissa, kansalais- ja työväenopistoissa, kesäyliopistoissa, urheiluopistoissa ja opintokeskuksissa, sekä erilaisten sivistys- ja neuvontajärjestöjen järjestämää aikuiskasvatusta. Vapaassa sivistystyössä opinnot ovat yleissivistäviä tai yhteiskunnalliseen osallistumiseen (esim. ammattiyhdistystoimintaan) painottuneita opintoja sekä harrastuksiin valmentavia opintoja. Opiskelu vapaan sivistystyön oppilaitoksissa vaihtelee iltaopiskelusta kokopäiväisiin lyhyt- ja pitkäkestoisiin kursseihin, etäopiskeluun tai intensiivikursseihin. Vapaan sivistystyön oppilaitokset ovat osa Suomen aikuiskoulutusjärjestelmää.


title: Vapaa sivistystyö

text: Suomen opetus- ja kulttuuriministeriö määrittelee vapaan sivistystyön tarkoitukseksi ”elinikäisen oppimisen periaatteen pohjalta edistää ihmisten monipuolista kehittymistä ja järjestää yhteiskunnan eheyttä, tasa-arvoa ja aktiivista kansalaisuutta tukevaa koulutusta”. Vapaan sivistystyön koulutukseen hakeutuminen on mahdollista kaikille ilman vaatimuksia aiemmista opinnoista. Koulutus ei tähtää tutkintoon, eikä sen opetussisältöjä säädellä laissa.


title: Vapaa sivistystyö

text: Vapaa sivistystyö ulottuu erilaisiin arvopohjiin perustuvasta toiminnasta (esim. kristilliset kansanopistot ja ay-opistot) aatteellisesti sitoutumattomiin oppilaitoksiin. Vapaan sivistystyön piiriin kuuluvan koulutuksen tavoitteista ja sisällöistä päättää kukin oppilaitos ja sen ylläpitäjätaho. Oppilaitosten ylläpitäjiä eli omistajia voivat olla kunnat ja kuntayhtymät, järjestöt, säätiöt tai osakeyhtiöt.


title: Vapaa sivistystyö

text: Vapaan sivistystyön oppilaitoksissa toimivat opettajat tulevat monista eri taustoista ja työhön usein päädytään eri elämänvaiheiden jälkeen. Monien yksittäisten kurssien vetäjät ovat sivutoimisia, mutta vakiintuneissa oppilaitoksissa on myös paljon pitkää työuraa tekeviä päätoimisia opettajia.


title: Vapaa sivistystyö

text: Vapaan sivistystyön opettajalla on oltava soveltuva korkeakoulututkinto ja vähintään 60 opintopisteen (35 opintoviikkoa) laajuiset opettajan pedagogiset opinnot tai steinerpedagoginen pätevyys.


title: Vapaa sivistystyö

text: Vapaan sivistystyön oppilaitosten valtakunnallinen edunvalvoja on Vapaa Sivistystyö ry.


title: Selahattin Demirtaş

text: Selahattin Demirtaş (s. 10. huhtikuuta 1973 Palu, Elazığin maakunta) on turkkilainen kurdipoliitikko ja Kansan demokraattisen puolueen (HDP) puheenjohtaja yhdessä Figen Yüksekdağin kanssa. Demirtaş oli ehdolla vuoden 2014 presidentinvaalissa yltäen kolmanneksi noin yhdeksän prosentin äänisaaliilla.


title: Selahattin Demirtaş

text: Demirtaşin johdolla HDP tuomitsi heinäkuun 2016 vallankaappausyrityksen heti sen jälkeen ja painotti demokratian tärkeyttä. Lisäksi hän on asettunut näkyvästi presidentti Erdoğanin harjoittamaa politiikkaa vastaan. Demirtaş on julistanut vastustavansa muun muassa Turkin parlamentaarisen järjestelmän korvaamista presidenttijohtoisella järjestelmällä, jota Erdoğan on pitkään tavoitellut ja jossa valta keskittyisi entistä enemmän Erdoğanille. Demirtaş on laajasti tunnettu lempinimellä "kurdien Obama" ("Kurdish Obama"). Yhdysvaltalainen aikakauslehti Time on nimittänyt hänen työtään haastavimmaksi Turkissa.


title: Selahattin Demirtaş

text: Demirtaş tuomittiin syyskuussa 2010 kymmeneksi kuukaudeksi vankilaan hänen tehtyään "propagandaa terroristijärjestölle".. Marraskuussa 2016 Selahattin Demirtaş, Figen Yüksekdağ sekä ainakin kymmenen puolueen jäsentä pidetettiin Turkissa epäiltynä yhteyksistä "terroristiseen propagandaan". Euroopan unionin ulkoministeri Federica Mogherini sanoi pidätyksen jälkeen unionin olevan erittäin huolissaan Turkin kurdimyönteisen puolueen johtajien pidätyksistä ja kutsuneen EU-lähettiläät kokoukseen Ankaraan Turkkiin tapauksen vuoksi. Ranska ilmaisi "vakavan huolensa" Turkin kohdistamista pidätyksistä kurditaustaisiin kansanedustajiin.


title: Väinö Airas

text: Väinö Vilho Airas, aik. "Österbladh" (20. syyskuuta 1876 Vihanti – 25. toukokuuta 1941 Helsinki) oli suomalainen rautatieinsinööri. Hän kirjoitti myös tekniikan alan oppikirjoja ja toimitti tietoteoksia.


title: Väinö Airas

text: Airaksen vanhemmat olivat Haapajärven kirkkoherra, rovasti Karl Isak Wilhelm Österbladh (1837–1893) ja Hilda Helena Grenman.Hän pääsi ylioppilaaksi 1896 Oulun lyseosta ja valmistui diplomi-insinööriksi Polyteknillisestä opistosta vuonna 1902. Airas toimi rautatieinsinöörinä ja viimeksi hän oli rautatiehallituksen koneosaston johtajana vuodesta 1924 alkaen.


title: Väinö Airas

text: Väinö Airas oli naimisissa vuodesta 1911 opettaja Hilja Sofia Ottelinin kanssa. Heidän poikansa on diplomi-insinööri Timo Airas (s. 1918) joka toimi muun muassa Oy Asea Ab:n toimitusjohtajana.


title: Maria Kristiina (Espanjan kuningatar, 1858–1929)

text: Maria Kristiina (; 21. heinäkuuta 1858 Gross Seelowitz, Itävalta (nyk. Židlochovice Tšekissä) – 6. helmikuuta 1929 Madrid, Espanja) oli Espanjan kuninkaan Alfonso XII:n puoliso ja tämän kuoltua Espanjan sijaishallitsija vuosina 1885–1902.


text: Maria Kristiinan vanhemmat olivat Itävallan arkkiherttua Kaarle Ferdinand ja tämän puoliso, arkkiherttuatar Elisabet. Maria Kristiina nai Espanjan kuninkaan Alfonso XII:n marraskuussa 1879. Alfonso XII kuoli 25. marraskuuta 1885, jolloin raskaana ollut Maria Kristiina julistettiin sijaishallitsijaksi. Hän synnytti 17. toukokuuta 1886 pojan, josta tuli välittömästi kuningas Alfonso XIII, mutta Maria Kristiina jatkoi sijaishallitsijana poikansa alaikäisyyden vuoksi vielä 16 vuotta. Hän oli Espanjan historian pitkäaikaisin sijaishallitsija ja hänen valtakautensa oli sitä edeltäneisiin vuosikymmeniin nähden rauhallista ja vakaata aikaa Espanjassa. Maria Kristiinaa on luonnehdittu viisaaksi ja tahdikkaaksi vallankäyttäjäksi. Heti valtakautensa alussa hän nimitti pääministerikseen liberaalien johtajan Práxedes Mateo Sagastan ja myönsi lehdistönvapauden sekä yleisen armahduksen poliittisille vangeille. Sagasta ja konservatiivijohtaja Antonio Cánovas del Castillo toimivat vuorotellen hallituksen johdossa Maria Kristiinan valtakautena. Tälle ajalle osui toisaalta myös Espanjan siirtomaaimperiumin romahtaminen vuoden 1898 tappiollisen Espanjan–Yhdysvaltain sodan seurauksena. Maria Kristiinan sijaishallitsijuus päättyi, kun Alfonso XIII julistettiin täysi-ikäiseksi 16-vuotispäivänään toukokuussa 1902. Kuningataräiti omistautui loppuiäkseen hyväntekeväisyydelle.


title: Sicario

text: Sicario on vuonna 2015 ensi-iltansa saanut yhdysvaltalainen jännityselokuva, jonka on ohjannut Denis Villeneuve. Elokuvan on käsikirjoittanut Taylor Sheridan ja sen pääosissa esiintyvät Emily Blunt, Benicio del Toro ja Josh Brolin.


title: Sicario

text: "Sicario" sai kolme Oscar-ehdokkuutta parhaasta kuvauksesta, musiikista ja parhaista äänitehosteista. Elokuvan jatko-osa "" saa ensi-iltansa 29. kesäkuuta 2018 Yhdysvalloissa.


title: Sicario

text: "Sicario" sai yleisesti hyvän vastaanoton. Rotten Tomatoes -sivustolla 93 prosenttia kriitikoista on antanut sille positiivisen arvostelun keskimääräisellä arvosanalla 8/10. Tulos perustuu 240 arvosteluun. Metacritic-sivustolla elokuvalla on painotettu keskiarvo 82/100 perustuen 48 arvosteluun.


title: Sicario

text: "Sicario" kilpaili Cannesin elokuvajuhlilla Kultaisesta palmusta. Elokuva oli National Board of Review of Motion Picturesin vuoden 2015 kymmenen parhaan elokuvan listalla. Se sai kolme Oscar-ehdokkuutta parhaasta kuvauksesta, musiikista ja parhaista äänitehosteista.


title: Sicario

text: "Sicario" oli vuoden 2015 kymmenenneksi parhaiten arvosteltu elokuva. Se esiintyi yhteensä 175 kriitikon top 10 -listalla, joista se oli kärkisijalla yhdeksässä.


title: Itävallan maatalous

text: Itävallan maatalous on elinkeino, joka maassa työllistää yhä vähemmän väkeä, mutta jonka tuottavuudessa on tapahtunut sekä nousevia että väheneviä trendejä. Itävalta menetti ensimmäisessä maailmansodassa ja tavallaan jo kaksoismonarkian aikana suuren osan merkittävästä maanviljelyalueestaan, Unkarin. Maa on nykyään varsinkin länsiosastaan liian korkeaa viljelyyn, mutta talvet ovat muuttuneet leudompaan suuntaan.


title: Itävallan maatalous

text: Vuonna 1923 maan väestöstä 40 prosenttia työskenteli maa- ja metsätaloudessa. Nykyisin Itävalta kuuluu Euroopan unioniin ja maatalous työllistää alle kymmenen prosenttia. Edelleen tuotetaan viljaa, perunaa ja juurikasveja, mutta maan erityispiirteitä ovat karjanhoito vuoristossa, hedelmien, varsinkin päärynöiden ja omenien tuotanto sekä viininviljely etenkin Alppien itärinteillä sekä mehiläistarhaus Kärntenissä.


title: Maria Kristiina

text: Maria Kristiina on ollut usean kuninkaallisen nimi:


title: Juhani Sorri

text: Juhani Sorri (s. 25. lokakuuta 1941) on suomalainen shakinpelaaja, joka on pelannut sekä lähišakkia että kirješakkia. Hän sai kirješakin suurmestarin arvon 1982. Lähišakissa Sorri on peliluokaltaan FIDE-mestari (FM).


title: Juhani Sorri

text: Peliuransa alussa Sorri edusti Lahden Shakkikerhoa (toimii nykyisin nimellä Lahden Shakki (LahS)). Hän voitti 18-vuotiaana vuonna 1960 Suomen shakkiliiton II luokan turnauksen. Voiton ansiosta hän korottui I luokkaan. Nuorten suomenmestaruusturnauksessa 1960 hän oli 4. sijalla. Mestaruuden tuolloin voitti Erkki Havansi. Lappeenrannassa huhtikuussa 1961 pelatussa liittoturnauksessa Sorri voitti I luokassa oman ryhmänsä tuloksella 4,5/5. Hän voitti I luokan ryhmän myös Hämeenlinnassa 1964 pelatussa turnauksessa. Myöhemmin samana vuonna hän kohosi mestariehdokasluokkaan. Elokuussa 1965 Sorri voitti Raumalla mestariehdokasluokan ryhmän ja korottui šakkimestariksi. Lähipelin suomenmestaruusturnauksessa Sorri on voittanut hopeaa 1967 ja 1972.


title: Juhani Sorri

text: Sorri edusti Lahden Shakkikerhoa vielä vuonna 1989, jolloin hän oli Suomen Shakkiliiton 10. ketjukilpailussa kokonaiskisan 4. sijalla. Ketjukilpailusarjassa pelattiin kauden 1989 aikana 32 turnausta. Eniten ketjukilpailupisteitä keräsi suurmestari Heikki Westerinen. FIDE-mestarin arvon saamiseksi vaaditaan, että kansainvälinen vahvuusluku (eloluku) on vähintään 2300 pistettä. Sorrin elo-luku kohosi vuoden 1989 aikana vaadittavaan 2300 pisteeseen ja hänelle myönnettiin kyseinen FIDE-mestarin arvonimi.


title: Juhani Sorri

text: Vuonna 1990 Sorri liittyi Etelä-Vantaan Shakin (EtVaS) jäseneksi Hän osallistui 1990 Suomen Shakkiliiton mestaruusturnaukseen, mutta kovatasoisessa kisassa (osallistujien joukossa oli unkarilainen suurmestari Peter Lukacs ja useita kansainvälisiä mestareita) sijoitus oli vaatimaton 10. sija. Vuonna 1991 Sorri voitti Suomen Shakkiliiton mestaruuden. Hän teki kisassa samalla KvM-tuloksen eli saavutti yhden kansainvälisen mestarin arvonimeen vaadittavan osatuloksen. Lähišakin kansainvälisen mestarin arvon saavuttamiseen tarvitaan vähintään kahdesta kiinnityksestä eli saavutetusta KvM-tuloksesta yhteensä 27 peliä ja pelaajan kansainvälisen vahvuusluvun (eloluku) on oltava vähintään 2400 pistettä. Sorri edusti Suomea šakkiolympialaisissa Skopjessa 1972 ja saavutti 4. pöydällä tuloksen 9,5/14. Nykyisin Sorri on jo lopettanut aktiivisen peliuransa. Hän pelasi Helsingin Shakkiklubin joukkueessa shakin SM-liigaa vielä kaudella 2004-2005 ja sai kauden aikana 3 pistettä 6 pelistä.


title: Juhani Sorri

text:
Pelaamisen ohella Juhani Sorri on osallistunut myös šakin järjestötyöhön. Hän toimi Suomen Shakkiliiton varapuheenjohtajana vuosina 1980-1982. Šakillisista ansioistaan hän sai 1982 šakin hopeisen ansiomerkin.
Kirješakissa Sorri voitti Suomen mestaruuden 1974. Hän sai 1975 kirješakkimestarin arvonimen. Kirješakin kansainvälisen mestarin arvon hän sai 1977. Vuosina 1977-1982 pelattiin Eino Heilimon I kansainvälinen muistoturnaus. Sorri voitti kisan tuloksella 10/14 ja sai tuloksen perusteella kirješakin suurmestarin arvonimen.


title: Joukkuejuoksu olympialaisissa

text: Joukkuejuoksu on entinen yleisurheilun olympialaji, joka kuului olympialaisten ohjelmaan kuusi kertaa, vuosina 1900–1924. Juostava matka vaihteli, vuonna 1900 matka oli 5 000 metriä, vuonna 1904 4 mailia, 1908 3 mailia ja muina vuosina 3 000 metriä.


title: Don Carlos (1788–1855)

text: Carlos María Isidro de Borbón y Borbón, kreivi de Molina (tunnettu yleisesti nimellä Don Carlos; 29. maaliskuuta 1788 Madrid, Espanja – 10. maaliskuuta 1855 Trieste, Itävalta (nyk. Italiassa)) oli toiseksi vanhin Espanjan kuningas Kaarle IV:n aikuisiksi eläneistä pojista. Vanhemman veljensä Ferdinand VII:n kuoltua vuonna 1833 hänestä tuli ensimmäinen karlistien tukema kruununtavoittelija, joka esiintyi laillisena kuninkaana nimellä Kaarle V. Hävittyään ensimmäisenä karlistisotana tunnetun sisällissodan hän joutui viettämään loppuelämänsä maanpaossa.


title: Don Carlos (1788–1855)

text: Don Carlos oli muun Espanjan kuningasperheen tavoin vangittuna Valençayssa vuosina 1808–1814, jolloin Napoleonin joukot miehittivät Espanjaa. Vuosien 1820–1823 liberaalin hallinnon ("Trienio Liberal") aikana hän tuki salahankkeita absolutismin palauttamiseksi. Veljensä Ferdinand VII:n viimeisinä hallitsijavuosina Don Carlos yritti painostaa tätä tiukempiin otteisiin. Espanjan taantumuksellisten iloksi kiihkouskovainen ja vanhoillinen Don Carlos näytti kohoavan seuraavaksi hallitsijaksi, sillä Ferdinand VII ei neljästä avioliitostaan huolimatta saanut poikaa. Maaliskuussa 1830 kuningas Ferdinand päätti kuitenkin puoliosonsa Maria Kristiinan aloitteesta muuttaa niin sanotulla pragmaattisella sanktiolla kruununperimysjärjestystä. Saalilaisen lain mukainen aiempi kruununperimysjärjestys salli kruunun perimisen vain miehille, mutta uuden määräyksen mukaan myös kuninkaan tytär voisi periä kruunun poikien puuttuessa. Tämä teki Ferdinandille myöhemmin samana vuonna syntyneestä tyttärestä Isabellasta ensisijaisen kruununperijän. Don Carlos siirtyi nyt avoimesti oppositioon ja julisti olevansa laillinen kruununperijä. Espanjan liberaalit asettuivat tukemaan Isabellan oikeutta kruunuun, jolloin vanhoilliset tahot alkoivat kerääntyä Don Carloksen ympärille. Don Carloksen katsottiin suojelevan monarkiaa, katolista kirkkoa ja myös alueellista itsehallintoa, kun taas liberaalit olisivat halunneet luoda Espanjasta perustuslaillisen ja keskitetyn yhtenäisvaltion.


title: Don Carlos (1788–1855)

text: Don Carlos pakotettiin vuonna 1833 siirtymään Portugaliin, jossa hän yritti saada tukea langoltaan, kuningas Mikaelilta. Hän siirtyi sieltä edelleen Kirkkovaltioon. Ferdinand VII kuoli syyskuussa 1833, jolloin Isabella julistettiin uudeksi hallitsijaksi. Don Carloksen kannattajat, joita tästä alkaen kutsuttiin karlisteiksi, julistivat puolestaan hänet kuninkaaksi nimellä Kaarle V. Hän palasi Espanjaan Englannin kautta ja ryhtyi heinäkuussa 1834 johtamaan kannattajiaan Baskimaasta käsin. Seurauksena oli monta vuotta kestänyt sisällissota. Don Carlos ei ollut sotilaallisena johtajana erityisen osaava. Karlistien lahjakkaan ylipäällikön Tomás de Zumalacárreguin kuoltua vuonna 1835 heidän sotilaallinen menestyksensä alkoi heiketä ja aloite siirtyi kuningattaren hallituksen joukoille. Vuonna 1839 karlistien komentaja Rafael Maroto solmi rauhan Vergarassa, ja Don Carlos joutui lähtemään uudelleen maanpakoon. Hän asui ensin Ranskan Bourgesissa ja vuodesta 1847 Itävallassa. Vuonna 1845 hän ilmoitti luopuvansa kruununtavoittelusta poikansa Carlos Luisin hyväksi ja käytti sen jälkeen arvonimeä Molinan kreivi.


title: Don Carlos (1788–1855)

text: Don Carloksen puolisona oli vuodesta 1816 prinsessa Maria Francisca, joka oli Portugalin kuninkaan Juhana VI:n tytär ja kuningas Ferdinand VII:n ensimmäisen vaimon Maria Isabelin sisko.


title: Melrose (täsmennyssivu)

text: Melrose voi tarkoittaa:


title: Don Carlos (1818–1861)

text: Carlos Luis Maria Fernando de Borbon, Asturian ruhtinas (tunnettu nimellä Don Carlos; 31. tammikuuta 1818 – 13. tammikuuta 1861) oli järjestyksessä toinen Espanjan karlistien tukema kruununtavoittelija. Hänen isänsä, lailliseksi hallitsijaksi julistautunut kuningas Ferdinand VII:n nuorempi veli Don Carlos luopui vuonna 1845 oikeudestaan kruunuun poikansa hyväksi. Nuorempi Don Carlos esiintyi tämän jälkeen maanpaossa Espanjan laillisena hallitsijana nimellä Kaarle VI. Hän käytti myös arvonimeä kreivi Montemolin. Vuoden 1860 karlistien kansannousun aikana Don Carlos nousi maihin Tortosassa yhdessä veljensä Fernandon kanssa. Hän jäi kuitenkin pian vangiksi ja joutui ilmoittamaan luopuvansa oikeuksistaan kruunuun kuningatar Isabella II:n hyväksi. Hän kuoli seuraavana vuonna lapsettomana. Karlistien seuraavaksi kruununtavoittelijaksi tuli hänen toinen veljensä Juan.


title: New York Public Library

text: New York Public Library on New Yorkin kaupunginkirjasto. Kirjastojärjestelmään kuuluu neljä tutkimuskirjastoa ja 88 sivukirjastoa Manhattanin, Bronxin ja Staten Islandin kaupunginosissa.


title: New York Public Library

text: New York Public Library on Yhdysvaltojen toiseksi suurin julkinen kirjasto, sillä sen kokoelmat ovat maan toiseksi suurimmat Kongressin kirjaston jälkeen. Se on myös koko maailman neljänneksi suurin kirjasto.


title: New York Public Library

text: Vuonna 1911 avattu pääkirjastorakennus, joka tunnetaan muun muassa nimillä "New York Public Library" ja "Stephen A. Schwarzman Building", sijaitsee Manhattanilla Fifth Avenuella 40th ja 42nd Streetien välissä


title: New York Public Library

text: Pääkirjastossa on kuvattu useita tunnettuja elokuvia: kirjasto on yhtenä tapahtumapaikkana ainakin elokuvissa "Olet jo iso poika" (1967), "Haamujengi" (1984), "Seikkailija Thomas Crown" (1999), "Spider-Man – hämähäkkimies" (2002), "The Day After Tomorrow" (2004) ja "Sex and the City – Sinkkuelämää" (2008).


title: Pokémon: Master Quest

text: Pokémon: Master Quest on televisiosarja Pokémonin viidennen tuotantokauden nimi. Tähän kauteen päättyy myös alkuperäinen "Pocket Monsters" -animesarja, joka käsittää 274 tavallista jaksoa ja kaksi erikoisjaksoa. Seuraava kausi aloittaa Advanced Generation -sarjan.


title: Pokémon: Master Quest

text: Suomessa kauden 52 ensimmäistä jaksoa jätettiin kokonaan näyttämättä. Kausi alkoi Suomessa 29. helmikuuta 2004 jaksolla "Unownin jäljillä", ja päättyi 29. elokuuta 2004 jaksoon "Yksin Hoennissa". Suomessa viidettä kautta näytettiin yhteensä 12:n jakson verran.


title: Pokémon: Master Quest

text: Kausi alkoi Kids' WB!:llä Yhdysvalloissa 14. syyskuuta 2002 jaksolla "Around the Whirlpool". Viides tuotantokausi käsitti 65 jaksoa, joka päättyi jaksoon "Hoenn Alone!" 25. lokakuuta 2003.


title: Pokémon: Master Quest

text: Pokémonin virallisten nettisivujen (pokemon.com) mukaan ensimmäiset 52 jaksoa muodostavat viidennen kauden ja loput 12 jaksoa kuuluvat Advancedin kanssa kuudenteen kauteen.


title: Suomen tykistörykmentti

text: Kuninkaallinen Suomen tykistörykmentti ("Kungliga Finska Artilleri Regementet") oli Ruotsin armeijan värvätyistä sotilaista koostunut Suomeen sijoitettu joukko-osasto joka oli olemassa vuosina 1794–1811. Rykmentti syntyi kun Kuninkaallinen Tykistörykmentti jaettiin vuonna 1794 Svean, Suomen, Götän ja Venden tykistörykmenteiksi. Suomen tykistörykmentti käsitti 10 tykistökomppaniaa (900 miestä) ja rykmentin sotilaat olivat palveluksessa ympäri vuoden toisin kuin muissa Ruotsiin sijoitetuissa tykistörykmenteissä.


title: Suomen tykistörykmentti

text: Rauhan ajan kokoonpanossa Suomen tykistörykmentin esikunta, keskusvarikko ja seitsemän komppaniaa olivat Helsingissä, kaksi komppaniaa, korjauspajat ja osa varikkoa Hämeenlinnassa sekä yksi komppania Tammisaaressa. Lisäksi oli pienempiä komennuskuntia Hankoniemen linnoituksessa, Svartholmassa ja Varkaudessa.


title: Suomen tykistörykmentti

text: Suomen sodan alkaessa talvella 1808 Suomen tykistörykmentillä oli käytössään 170 erilaista kanuunaa mutta aseistus oli vanhentunutta ja ammuksia oli varastossa niukasti. Liikekannallepano tuotti vaikeuksia muun muassa hevospulan takia. Ensimmäisen kerran tykistöyksiköt olivat mukana sotatoimissa 23. helmikuuta Myrskylässä ja 24. helmikuuta Koskenkylässä ja Åijälässä. Kesällä 1808 Suomessa olleen kenttätykistön vahvuus oli 972 miestä, 630 hevosta ja 90 tykkiä. Tykistö näytteli merkittävää osaa muun muassa Koljonvirran taistelussa.


title: Suomen tykistörykmentti

text: Suomalainen tykistö ampui sodan viimeiset laukaukset Suomen maaperällä Yppärin kahakan aikana 11. marraskuuta 1808. Suomen tykistörykmentti luovutti aseleposopimuksen mukaisesti maalis-huhtikuun vaihteessa 1809 venäläisille jäljellä olleen kalustonsa. Ruotsiin siirtyi rykmentin yksi patteri joka osallistui Pohjois-Ruotsissa käytyihin pariin taisteluun ennen sodan päättymistä. Rauhan tultua osa tykistörykmentin miehistä palasi Suomeen mutta osa jatkoi palvelustaan Ruotsissa.


title: Suomen tykistörykmentti

text: Kuninkaallisen Suomen Tykistörykmentin perustamispäivä 26. toukokuuta on nykyisin Satakunnan Tykistörykmentin perinnepäivä. Kuninkaallisen Suomen tykistörykmentin muistomerkki sijaitsee Helsingin Tähtitorninmäellä tykistörykmentin pääkasarmin entisellä sijaintipaikalla.


title: Don Carlos (1848–1909)

text: Carlos María de los Dolores de Borbón, Madridin herttua (tunnettu nimellä Don Carlos; 30. maaliskuuta 1848 Laibach, Itävalta (nyk. Ljubljana Sloveniassa) – 18. heinäkuuta 1909 Varese, Italia) oli Espanjan karlistien tukema kruununtavoittelija vuodesta 1868 alkaen nimellä Kaarle VII. Hän oli lähellä valtaanpääsyä niin sanotun kolmannen karlistisodan (tunnetaan myös toisena karlistisotana) aikana vuosina 1872–1876.


title: Don Carlos (1848–1909)

text: Don Carlos oli ensimmäisen karlistien kruununtavoittelijan Don Carloksen (”Kaarle V”) pojanpoika. Hänestä itsestään tuli kruununtavoittelija vuonna 1868, kun hänen isänsä Don Juan luopui asemastaan hänen hyväkseen Espanjassa tapahtuneen vallankumouksen seurauksena. Don Carlos käytti tästä alkaen arvonimeä Madridin herttua. Hän pyrki hyötymään kuningatar Isabella II:n syrjäyttämisen jälkeen Espanjaan syntyneestä interregnumista ja kehotti vuonna 1872 kannattajiaan nostamaan hänet valtaan. Seurauksena oli neljä vuotta kestänyt verinen sisällissota. Don Carlos saapui 2. toukokuuta 1872 Espanjan Baskimaahan, jossa hän nautti kannatusta alueellisen itsehallinnon suojelijana, mutta joutui jo kaksi päivää myöhemmin pakenemaan takaisin Ranskaan kärsittyään tappion ensimmäisessä taistelussa. Hän palasi, kun Espanja oli vuonna 1873 julistettu tasavallaksi, ja perusti päämajansa Estellan kaupunkiin. Jonkin aikaa hän piti hallussaan suurta osaa Espanjasta, Baskimaan ohella Navarraa, Kataloniaa, Aragoniaa ja Valenciaa. Alfonso XII:n nousu valtaistuimelle vuonna 1874 kuitenkin heikensi Don Carloksen kannatusta, minkä lisäksi hän osoittautui itse epäpäteväksi sotilaallisena johtajana.


title: Don Carlos (1848–1909)

text: Sota päättyi karlistien tappioon ja viimeisten joukkojensa antauduttua helmikuussa 1876 Don Carlos joutui pakenemaan jälleen Ranskaan. Hän vietti sen jälkeen vaeltelevaa elämää ja antoi ajoittain espanjalaisille osoitettuja kuninkaallisia julistuksia, mutta ei saanut enää merkittävää tukea sen enempää Espanjasta kuin ulkomailtakaan. Hänen kuollessaan vuonna 1909 Espanjan karlistit olivat ajautuneet hajaannukseen ja menettäneet lopullisesti mahdollisuutensa.


title: Don Carlos (1848–1909)

text: Don Carlos oli naimisissa Parman prinsessa Margaretan kanssa. Hänen vanhin poikansa Jaime de Borbón julistautui isänsä kuoltua seuraavaksi kruununtavoittelijaksi.


title: Leninin testamentti

text: Leninin testamentti on kommunistijohtaja Vladimir Leninin viimeisinä elinvuosinaan sanelema kirje, jossa hän toi julki näkemyksensä seuraajakysymykseen. Venäjän kommunistisen puolueen 13. edustajakokous pidettiin toukokuussa 1924, ja siellä päätettiin saman vuoden tammikuussa kuolleen Leninin seuraajasta. Lenin oli sairastellut paljon ja oli ollut syrjässä aktiivisesta politiikan teosta jo jonkin aikaa. Kirjeessään Lenin otti kantaa mahdollisiin seuraajaehdokkaisiinsa, joita hän myös kritisoi. Erityisesti Lenin kiinnitti huomiota Josif Staliniin ja Lev Trotskiin, joiden keskinäisten riitojen hän pelkäsi johtavan puolueen hajoamiseen. Hän mainitsi myös Lev Kamenevin, Grigori Zinovjevin, Nikolai Buharinin ja Georgi Pjatakovin sekä heidän puutteensa.


title: Leninin testamentti

text: Stalin ja Trotski saivat molemmat osansa kritiikistä, mutta Lenin piti Trotskia kuitenkin Stalinia parempana seuraajaehdokkaana. Kirjeessään hän suosittelee Stalinin syrjäyttämistä:


title: Leninin testamentti

text:
”"Stalin on liian karkea, ja tämä puutteellisuus, joka on täysin siedettävää meidän, kommunistien, keskuudessa ja kanssakäymisessä, käy sietämättömäksi pääsihteerin toimessa. Siksi kehotan tovereita harkitsemaan keinoa Stalinin siirtämiseksi pois tältä paikalta ja nimittämään tälle paikalle toisen henkilön, joka kaiken muun puolesta eroaisi toveri Stalinista edukseen vain yhdessä suhteessa, olisi nimittäin suvaitsevampi, lojaalimpi, kohteliaampi ja huomaavaisempi tovereita kohtaan, vähemmän oikutteleva jne."”
Stalinin kasvanut vallanhimo herätti myös huolta Leninissä.


title: Leninin testamentti

text: Lenin kritisoi Trotskia, mutta antoi tälle selvemmin tukensa:


title: Leninin testamentti

text: ”"Toisaalta toveri Trotskin erikoisuutena eivät ole ainoastaan huomattavat kyvyt. Henkilökohtaisilta ominaisuuksiltaan hän lienee kyvykkäin mies nykyisessä keskuskomiteassa, mutta hän on myös liian itsevarma otteissaan ja liiaksi viehättynyt asioiden puhtaasti hallinnolliseen puoleen."”


title: Leninin testamentti

text: Tämän lisäksi Lenin otti kirjeessä kantaa kansojen itsemääräämisoikeuteen. Lenin ei kannattanut Stalinin linjaa vallan keskittämisestä Moskovaan, vaan peräänkuulutti ”varovaisuutta, suvaitsevaisuutta ja kärsivällisyyttä” vastustaen isovenäläistä asennoitumista.


title: Leninin testamentti

text: Zinovjevista ja Kamenevista Lenin totesi, että heille voitaisiin antaa anteeksi se, että he olivat vastustaneet lokakuun vallankumousta ratkaisevalla hetkellä vuonna 1917.


title: Leninin testamentti

text: Tiettävästi Lenin saneli pääosan kirjeestä 23.–31. joulukuuta 1922 sihteereilleen Lidija Fotijevalle ja Maria Voloditševalle. Osa kirjeen alusta vuoti Leninin sihteerien kautta Stalinin tietoon ennen kuin kukaan muu tiesi siitä. Lenin teki siihen vielä 4. tammikuuta 1923 kuuluisan lisäyksen, jossa vaati Stalinin erottamista pääsihteerin tehtävistä tämän karkean käytöksen vuoksi. Kirjeellä ei alkujaan ollut otsikkoa, mutta se nimettiin myöhemmin ”Leninin testamentiksi”.


title: Leninin testamentti

text: Leniniä innoitti Stalinin kansallisuuspolitiikan tuomitsemiseen vuoden 1922 lopulla kärjistynyt Gruusian kysymys. Tällöin Stalin ja hänen suojattinsa Sergo Ordžonikidze pyrkivät brutaalein keinoin Georgian venäläistämiseen. Leniniä järkytti varsinkin marraskuussa 1922 sattunut tapaus, jossa Ordžonikidze oli kesken kokouksen hyökännyt puukon ja raskaan paperipainon kanssa Georgian kommunistijohtaja Mikheil Okudžavan kimppuun, ja Stalin pyrki jälkeenpäin suojelemaan Ordžonikidzea seurauksilta.


title: Leninin testamentti

text: Leninin vaimo Nadežda Krupskaja säilytti kirjeen kopioita ja sen sisältö oli tarkoitus julkistaa seuraavassa puoluekokouksessa, jotta puolueen politbyroo ei voisi salata sen sisältöä. Krupskaja ei toimittanut kirjettä huhtikuun 1923 edustajakokoukseen, koska Lenin oli tuolloin vielä elossa, mutta hän näytti sen Zinovjeville. Testamentin Georgian-kysymystä käsitellyt osa jaettiin tuolloin kirjallisena kokousedustajille, mutta sitä ei julkaistu lehdissä, kuten Lenin oli toivonut. Lenin kuoli 21. tammikuuta 1924. Muutamaa päivää ennen toukokuun 1924 seuraavaa edustajakokousta Krupskaja luovutti kopion koko testamentista Kameneville, jonka oli tarkoitus viedä asia eteenpäin.


title: Leninin testamentti

text: Leninin kuoltua Trotski tyytyi passiivisen sovittelijan rooliin ja oli parhaimmillaankin marginaalisessa oppositiossa Stalinin, Kamenevin ja Zinovjevin muodostamaa troikkaa vastaan. Trotski ei noussut haastamaan valtaansa kasvattanutta Stalinia eikä käyttänyt hyväkseen Leninin kirjettä, jolla olisi voinut hyökätä Stalinin auktoriteettia vastaan. Päivää ennen edustajakokouksen alkua, 24. toukokuuta 1924, Zinovjev ja Kamenev kutsuivat koolle 57 puoluejohtajaa epäviralliseen kokoukseen eli ”vanhimpain neuvostoon” ja ajoivat siellä läpi päätöksen, että Leninin testamenttia ei julkistettaisikaan edustajakokouksessa eikä missään muuallakaan. Trotski ja Krupskaja vastustivat päätöstä, mutta noudattivat sitä edustajakokouksessa eivätkä tuoneet testamentin olemassaoloa esiin. Kirjeen sisältö kyllä selostettiin edustajakokoukseen saapuneille delegaatioille suljetuissa tapaamisissa, jokaiselle erikseen, mutta edustajia kiellettiin kertomasta siitä julkisesti ja heitä kehotettiin samalla tukemaan Stalinin uudelleenvalintaa. Stalin valittiinkin puoluekokouksessa uudelleen puolueen pääsihteeriksi Leninin suosituksen vastaisesti.


title: Leninin testamentti

text: Neuvostoliiton ulkopuolella tieto Leninin testamentista mainittiin ensimmäisen kerran menševikkien Pariisissa julkaisemassa "Sotsialistitšeski Vestnik" -lehdessä heinäkuussa 1924. Varsinaisesti sen sisällön toi läntisen maailman tietoon amerikkalainen kirjailija, runoilija ja poliittisesti vasemmalle kallistunut aktivisti Max Eastman vuonna 1925 julkaisemassaan kirjassa "Since Lenin Died". Puoluekurin avulla Trotski pakotettiin kirjoittamaan länsimaisissa vasemmistolehdissä julkaistu vastine, jossa Eastmanin kirja tuomittiin vastavallankumouksellisena ja Leninin sanottiin jättäneen jälkeensä vain vähämerkityksisiä salaisia ohjeita eikä mitään julkisuuteen tarkoitettua testamenttia. Eastman julkaisi Leninin testamentin kokonaisuudessaan "New York Times" -lehdessä 18. lokakuuta 1926, jolloin se synnytti kansainvälisen sensaation. Eastman alkoi myöhemmin vastustaa kommunismia petyttyään Stalinin Neuvostoliittoon.


title: Leninin testamentti

text: Puolueoppositio pakotti Stalinin lukemaan Leninin testamentin ääneen kommunistisen puolueen keskuskomitean suljetussa istunnossa heinäkuussa 1926, mutta Stalin onnistui kääntämään sen edukseen korostamalla, että Lenin oli arvostellut Trotskia, Zinovjevia ja Kamenevia vanhoista linjavirheistä, mutta häntä (Stalinia) vain sopimattomasta luonteesta. Stalin lupasi, että seuraava puoluekokous voisi päättää testamentin julkaisemisesta. Joulukuussa 1927 kokoontunut 15. puoluekokous päätti julkaista kaikki Leninin viimeisinä vuosinaan sanelemat tekstit, mutta Leninin testamentti jätettiinkin pois julkaisusarjasta. Sitä painettiin erillisenä lehtisenä rajoitettu painos luotettaville puolueen jäsenille, mutta ei tiedetä ketkä saivat lopulta nähdä sen. Stalin lainasi Leninin testamentissaan hänestä esittämää luonnehdintaa myös keskuskomitean istunnossa lokakuussa 1927 pitämässään puheessa (”Kyllä toverit, minä olen karkea – karkea puolueen hajottajia kohtaan”), joka julkaistiin tuoreeltaan "Pravdassa". Kun puhe myöhemmin julkaistiin uudelleen Stalinin kootuissa teoksissa, testamentista poimitut Lenin-sitaatit oli sensuroitu siitä pois. Stalinin aikana Neuvostoliitossa pidätettiin tuhansia ihmisiä, jotka yrittivät levittää testamentin kopioita laajemmalle lukijakunnalle.


title: Leninin testamentti

text: Neuvostoliitossa Leninin testamentista saatiin tietää laajemmin vasta Stalinin kuolemaa seuranneen suojasään aikoihin, kun Nikita Hruštšov tuomitsi Stalinin rikokset puheessaan puoluekokoukselle vuonna 1956.


title: Leninin testamentti

text: Tutkija Stephen Kotkinin mukaan ei voida varmasti osoittaa Leninin sanelleen kirjettä itse, sillä siitä tunnetaan vain konekirjoitettuja kopioita eikä sanelusta ole merkintöjä sihteerien pitämissä hoitopäiväkirjoissa. Kotkin pitää mahdollisena, että Krupskaja tai joku muu olisi laatinut kirjeen sisällön Leninin nimissä. Lähes kaikki muut historioitsijat ovat kuitenkin pitäneet Leninin kirjettä aitona.


title: Mestari (shakki)

text: Shakkimestari on shakkipelissä myönnettävä arvonimi. Sen myöntää kansallinen shakkiliitto.


title: Mestari (shakki)

text: Suomessa kansallisen shakkimestarin (eli šakkimestarin) tittelin myöntää Suomen Shakkiliitto. Arvonimi on lokakuuhun 2015 mennessä myönnetty 330 pelaajalle. Mestarin arvon saamiseksi vaaditaan, että kansallisen vahvuusluvun (selo-luku) on oltava vähintään 2 200 pistettä.


title: Tal Afar

text: Tal Afar () tai Telafar on kaupunki Ninawan maakunnassa Luoteis-Irakissa. Kaupungista on noin 57 kilometriä Syyrian rajalle. Mosul sijaitsee noin 60 kilometriä kaupungista itään ja Irakin pääkaupunki Bagdad noin 383 kilometriä eteläkaakkoon. Kaupunki on noin 520 000 asukkaan Tal Afarin piirikunnan hallintokeskus (piirikunnassa asui 17 % maakunnan 3,04 miljoonasta asukkaasta).


title: Tal Afar

text: Kaupunki on tunnettu turkmeeniasukkaistaan. Irakin sodan aikana vuonna 2006 kaupungissa oli noin 200 000 tai 250 000 asukasta; kaupunki oli välillä al-Qaidan hallinnassa. Kesäkuussa 2014 kaupungin kerrottiin joutuneen puolestaan ääri-islamistisen Isisin johtamien sunnitaistelijoiden haltuun. Elokuussa 2017 Irakin armeija aloitti hyökkäyksen kaupunkiin ja kaupunki vallattiin saman kuun loppuun mennessä.


title: Tal Afar

text: Piirikunnan väestö kuuluu Irakin köyhimpiin. Vuonna 2011 noin 45 prosenttia Tal Afarin piirikunnan väestöstä eli kansallista tulorajaa (2,5 dollaria päivässä) alhaisemmalla toimeentulolla. Yli 12-vuotiaista noin 38 prosenttia oli lukutaidottomia. On huomattavaa, että Ninavan maakunnan tytöistä läheskään kaikki eivät pääse kouluun.


title: Don Carlos (1545–1568)

text: Carlos, Asturian ruhtinas (tunnettu nimellä Don Carlos; 8. heinäkuuta 1545 Valladolid – 25. heinäkuuta 1568 Madrid) oli Espanjan kuningas Filip II:n vanhin poika ja Espanjan kruununprinssi, joka kuoli vankeudessa salaperäisissä oloissa juoniteltuaan isäänsä vastaan. Hänen kuolemaansa liittyy Filip II:ta koskeva musta legenda, jonka mukaan kuningas olisi surmauttanut poikansa. Tarina on innoittanut myöhempiä kertojia.


title: Don Carlos (1545–1568)

text: Don Carloksen vanhemmat olivat kuningas Filip II ja tämän ensimmäinen vaimo, Portugalin prinsessa Maria Manuela. Don Carlos vietti lapsuutensa Alcalá de Henaresissa, jossa hänen kasvatuksestaan huolehtivat hänen tätinsä Doña María ja Doña Juana. Hän ei juuri tavannut isäänsä ennen kuin täytti 14 vuotta. Vuodesta 1559 hänen opettajanaan toimi tunnettu humanisti Honorato Juan Tristull. Don Carlos oli koko lapsuutensa ja nuoruutensa ajan sairaalloinen ja vaikutti henkisesti epävakaalta. Vuonna 1560 Kastilian parlamentti eli cortes tunnusti hänet virallisesti kruununperijäksi. Kuningas Filip kuitenkin kielsi antamasta kruunua pojalleen.


title: Don Carlos (1545–1568)

text: Vuonna 1559 solmitun Cateau-Cambrésisin rauhan yhteydessä Don Carlos kihlattiin Ranskan kuningas Henrik II:n tyttären Elisabetin () kanssa, mutta kuningas Filip päättikin naida tämän itse. Don Carlos alkoi ilmeisesti vähitellen vihata syvästi isäänsä tämän muutettua jatkuvasti suunnitelmiaan pojan naittamisesta. Lisäksi hänestä tuli epävakaampi hänen saatuaan vuonna 1562 todennäköisesti aivotärähdyksen pudottuaan portailta päälleen ja lääkärien poistettua osan hänen kallostaan hoitoyrityksen yhteydessä. Hänen on sanottu huvitelleen jo nuoruudessaan muun muassa kiduttamalla eläimiä, ja aikuisena hän oli arvaamaton ja joskus mielivaltainen muita ihmisiä kohtaan. Hänen kerrottiin esimerkiksi syöttäneen saamansa vääränkokoiset kengät keitettyinä suutarille.


title: Don Carlos (1545–1568)

text: Don Carlos toivoi saavansa nimityksen Espanjan Alankomaiden käskynhaltijaksi, mutta Filip II ei antanut sitä hänelle. Don Carloksen on arveltu olleen erityisen kateellinen Alban herttualle, joka sai hänen sijastaan Alankomaihin lähetetyn armeijan komentoonsa. Katkerana Don Carlos yritti vuonna 1565 paeta Alankomaihin ja vuonna 1567 puolestaan Saksaan. Pakosuunnitelmansa yhteydessä hän myös juonitteli alankomaalaisten separatistien paroni Montignyn ja markiisi Berghesin kanssa, jotka olivat osallisina puhkeamaisillaan olleessa Alankomaiden kapinassa.


title: Don Carlos (1545–1568)

text: Don Carlos paljasti joulukuussa 1567 pakosuunnitelmansa sedälleen Juan de Austrialle, joka kertoi siitä kuninkaalle. Filip II määräsi Don Carloksen pidätettäväksi 18. tammikuuta 1568. Hän kuoli vankeudessa muutamaa kuukautta myöhemmin vain 23-vuotiaana. Kuolema saattoi olla luonnollinen, sillä Don Carloksen kerrottiin kärsineen vankeudessa kovasta kuumeesta ja pahentaneen tilaansa olemalla välillä nälkälakossa ja syömällä välillä holtittomasti.


title: Don Carlos (1545–1568)

text: Myöhemmin syntyneen legendan mukaan Filip II olisi surmauttanut poikansa Don Carloksen, koska tällä olisi ollut suhde kuningatar Isabelin kanssa tai koska tämä olisi kallistunut protestanttisen uskon suuntaan. Näiden väitteiden tueksi ei kuitenkaan ole mitään todisteita. Legendan ansiosta Don Carlos esiintyy kuitenkin traagisena sankarina Friedrich Schillerin näytelmässä "Don Carlos" ja Giuseppe Verdin samannimisessä oopperassa.


title: Shakin Suomen-mestaruus

text: Shakin Suomen-mestaruus on kilpailu, jossa pelataan šakkipelin Suomen mestaruudesta.


title: Shakin Suomen-mestaruus

text: Helsingin Shakkiklubi (HSK) lähetti huhtikuussa 1922 kaikille tuolloin tunnetuille šakkikerhoille kutsun yleiseen suomalaiseen turnaukseen. Kilpailu pelattiin kahdessa ryhmässä: I luokka ja II luokka. I luokan turnaus tunnetaan I Suomen Shakkiliiton liittoturnauksena ja se oli samalla ensimmäinen virallinen suomenmestaruusturnaus. Kisa alkoi 4. kesäkuuta 1922. Pelipaikkana oli Ivar Hörhammerin omistama taidesalonki Galerie Hörhammer (sittemmin paikalla on sijainnut Handelsgillet). I luokkaan osallistui kaikkiaan 12 pelaajaa. Suomen mestaruuden voitti Anatol Tschepurnoff ja hän sai ensimmäisenä pelaajana Suomessa kansallisen šakkimestarin arvonimen.


title: Shakin Suomen-mestaruus

text:
I yleissuomalaisen turnauksen tuloksia (kisan kärki):
1. Anatol Tschepurnoff (Viipurin Shakkikerho) 9,5/11; 2. Johannes Terho (HSK) 8,5; 3. John L. W. Lillja (HSK) 7; 4.-5. Erik Malmberg (HSK) ja Erhard A. Björklund (HSK) 6 pist.


title: Shakin Suomen-mestaruus

text: Suomen Shakkiliitto (SSL) perustettiin 10. kesäkuuta 1922. Se otti vastuulleen suomenmestaruuskilpailun organisoimisen. Liiton perustavassa kokouksessa määritettiin kriteerit, joilla mestaruudesta pelattaisiin. Mestaruusottelu pelattiin enintään 10 pelin otteluna. Järjestelmä suosi mestaruuden puolustajaa, koska tasapisteissä mestari säilytti tittelinsä. Oikeus hallitsevan mestarin haastamiseen oli kenellä tahansa Suomen Shakkiliiton myöntämän kansallisen šakkimestarin arvonimen saaneella pelaajalla. Haastajaksi pääsi šakkimestarin tittelin saamisjärjestyksen mukaisesti. Myöhemmin tittelin saaneen pelaajan piti ensin kukistaa aiemmin tittelin saaneet pelaajat 6 pelin otteluissa ja vasta sitten hän sai oikeuden haastaa Suomen mestarin. Šakkimestarin arvon järjestyksessä Tschepurnoffin jälkeen saivat: Edgar Lindroos (1924), Eino Heilimo (1925) ja Ilmari Rahm (1927). Edgar Lindroos voitti otteluissa Rahmin ja Heilimon, ja pääsi haastamaan Suomen mestarin.


title: Shakin Suomen-mestaruus

text: Tschepurnoff puolusti mestaruuttaan ensimmäisen kerran v. 1928 Viipurissa pelatussa ottelussa, jossa hän voitti Lindroosin pistein 5-3. Hän menetti mestaruuden vasta hävittyään 1931 Eero Böökille pistein 5,5-4,5. Seuraavissa mestaruusotteluissa puolustava mestari menetti tittelinsä.


title: Shakin Suomen-mestaruus

text: Ottelujen tulokset (mestaruuden voittajan nimi mainittuna ensin):Vuoteen 1935 asti Suomen-mestaruus ratkaistiin kaksinotteluilla. Suomen Shakkiliitto järjesti ensimmäisen turnausmuotoisen mestaruuskilpailun vuodenvaihteessa 1934/35. Kisa pelattiin kuuden pelaajan kaksinkertaisena kilpailuna. Eino Heilimo joutui virkatehtävien takia keskeyttämään kilpailun. Suomen mestaruuden voitti Eero Böök.


title: Shakin Suomen-mestaruus

text: Suomen Shakkiliiton 15. liittoturnaus pelattiin ravintola Mikadossa Helsingissä vuodenvaihteessa 1938/39. Se oli samalla suomenmestaruusturnaus. Kisaan osallistui 7 pelaajaa. Kilpailu oli erittäin tasainen. Osmo Kaila, Kaarle Ojanen ja Birger Rasmusson jakoivat kärkisijaa tuloksella 4,5/6. Mestaruus ratkaistiin jatko-otteluissa, joissa kukin kolmesta pelaajasta kohtasi toisensa kahdesti: kerran mustilla ja valkeilla nappuloilla. Mestaruuden voitti Kaila pistein 3/4 (Ojanen 2,5 ja Rasmusson 0,5).


title: Shakin Suomen-mestaruus

text: Talvi- ja jatkosodan aikana mestaruusturnauksia ei järjestetty. Sodan jälkeen 1945 pelatun turnauksen voitti Ilmari Solin. Seuraavina vuosina mestarin nimi vaihtui joka kerran: Helsingissä 1946 mestaruuden voitti Eero Böök, vuonna 1947 tittelin vei Aatos Fred ja Turussa 1948 pelatun kisan voitti Ilmari Niemelä. Vuonna 1949 Toivo Salo voitti mestaruuden toisen kerran. (Salon edellinen mestaruus oli vuodelta 1938).


title: Shakin Suomen-mestaruus

text: 1950-luvulla SM-kisoja hallitsi Kaarle Ojanen, joka voitti mestaruuden 1950–54 ja 1957–1962. Välissä mestaruuden voittivat Aatos Fred v. 1955 ja Toivo Salo v. 1956.


title: Shakin Suomen-mestaruus

text: Vuoden 1955 suomenmestaruusturnaus oli erittäin tiukka. SM-kisaan osallistui yhteensä 21 shakkimestaria. Pääkilpailu pelattiin kesäkuussa 1955 kahdessa ryhmässä. Molemmista alkuryhmistä kaksi parasta pelaajaa pääsi jatko-otteluihin. A-ryhmässä KvM Kaarle Ojanen jäi yllättäen 4.:nneksi. Ryhmän voitti Matti Rantanen ja Harry Kahra oli toisena. B-ryhmästä jatkoon selvisivät Aatos Fred ja Esmo Ridala. Ensimmäinen jatko-ottelu pelattiin kaksikierroksisena (eli kukin pelaaja kohtasi toisensa sekä valkeilla että mustilla nappuloilla). Sen tulokset olivat: Fred, Kahra ja Rantanen 3,5/6 ja Ridala 1,5 pistettä. Mestaruuden ratkaisu siirtyi siis toiseen jatko-otteluun, joka päättyi heinäkuussa edelleen ratkaisuttomana: Fred ja Rantanen 2,5/4 sekä Kahra 1 piste. Kahralle siis pronssia. Lopullisesti mestaruus ratkesi vasta kolmen kuukauden päästä pääkilpailun päättymisestä, kun Aatos Fred löi Matti Rantasen lukemin 1,5-0,5 syyskuussa 1955 pelatussa ratkaisuottelussa.


title: Shakin Suomen-mestaruus

text: Järjestys siis: mestari Aatos Fred, hopeaa Matti Rantanen ja pronssia Harry Kahra.


title: Shakin Suomen-mestaruus

text: Nykyisin suomenmestaruusturnaus pelataan joko täyskierroskilpailuna (siis jokainen pelaa kaikkia muita vastaan) tai vajaakierroskilpailuna (kisassa pelataan vain tietty määrä kierroksia). Vuonna 2015 mestaruudesta pelattiin 77. kerran. Turnauksessa kilpaili kuusi pelaajaa ja kisa pelattiin kaksinkertaisena. Mestaruuden voitti KvM Mikael Agopov. Hopeamitalin voitti KvM Sampsa Nyysti ja moninkertainen Suomen-mestari Mika Karttunen oli kisassa kolmas.


title: Buick Verano

text: Buick Verano on Buickin vuodesta 2011 lähtien valmistama Opel Astraan perustuva keskiluokan automalli. "Verano" on espanjaa ja tarkoittaa suomeksi kesää.


title: Buick Verano

text: Ensimmäisen sukupolven Buick Verano perustuu Astra J -malliin, ja se tuli markkinoille Pohjois-Amerikassa vuonna 2011. Auton ulkoasun on suunnitellut Buickin David Lyon. Kiinassa mallia myytiin Buick Excelle GT -nimellä, ja siellä myynnissä oli myös viisiovinen hatchback, joka sedanista poiketen oli täysin sama auto kuin Opel Astra.


title: Buick Verano

text: Ainoa moottorivaihtoehto Amerikan markkinoilla oli aluksi 2,4-litrainen (180 hv) Ecotec-bensiinimoottori. Vain Kiinassa saatavilla oli myös 1,6-litrainen (181 hv) turbomoottori. Voimansiirtona oli kuusivaihteinen automaattivaihteisto.


title: Buick Verano

text: Vuoden 2012 lopussa valikoimaa laajennettiin 2,0 litran (250 hv) turboahdetulla moottorilla, jonka yhteyteen sai myös halutessaan kuusivaihteisen manuaalivaihteiston.


title: Buick Verano

text: Toisen sukupolven Buick Verano esiteltiin vuonna 2015, ja se perustuu Astra K -malliin. Siitä on saatavana sedanin lisäksi myös viisiovinen hatchback, joka on sedanista poiketen täysin sama auto kuin Opel Astra. Mallin nimi on nyt sama sekä Pohjois-Amerikan että Kiinan markkinoilla, mutta Kiinassa myytävä kolmannen sukupolven Buick Excelle on oma mallinsa.


title: Berni Rodríguez

text: Bernardo ”Berni” Rodríguez Arias (s. 7. kesäkuuta 1980 Málaga) on espanjalainen koripalloilija.


title: Berni Rodríguez

text: Heittävänä takamiehenä tai pienenä laitahyökkääjänä pelaava Rodríguez on voittanut urallaan muun muassa Korać cupin, Espanjan mestaruuden ja Espanjan cupin.


title: Berni Rodríguez

text: Espanjan maajoukkueessa Rodríguez voitti maailmanmestaruuden Japanissa 2006, olympiahopeaa Pekingissä 2008 ja EM-hopeaa Espanjassa 2007.


title: Diana King

text: Diana King (s. 8. marraskuuta 1970, Spanish Town, Jamaika) on jamaikalainen laulaja ja lauluntekijä.


title: Diana King

text: Kingin ensimmäinen single ”Shy Guy” julkaistiin maaliskuussa 1995. Kappale sisältyi elokuvan "Pahat Pojat" soundtrackille sekä Kingin debyyttialbumille "Tougher Than Love" (1995). King kirjoitti kappaleen itse apunaan Andy Marvel ja Kingsley Gardner, ja sen tuotti Marvel. Kappaleen julkaisi vuonna 1995 maailmanlaajuisesti Sony Music.


title: Diana King

text: Kappaleen paras sijoitus Yhdysvalloissa oli Billboard Hot 100 -listan kahdeksantena. Suomessa se oli Virallisen singlelistan kärjessä ainakin neljä viikkoa. Kingin ensimmäinen albumi "Tougher Than Love" julkaistiin vuonna 1995. Yhdysvaltain Billboard 200 -listalla sen paras sijoitus oli 179., ja Top Reagge Albums -listalla kolmantena. Suomessa albumin paras sijoitus oli Virallisen listan yhdeksäntenä.


title: Diana King

text: Kingin toinen albumi "Think Like a Girl" julkaistiin 30. syyskuuta 1997. Yhdysvalloissa se oli Top Reggae Albums -listan ykkösenä. Albumin single ”I Say a Little Prayer” oli parhaimmillaan Billboard Hot 100 -listan sijalla 38, ja single ”L-L-Lies” listan sijalla 71.


title: Diana King

text: 30. heinäkuuta 2002 julkaistiin Kingin kolmas albumi "Respect".


title: Diana King

text: Vuonna 2012 Diana King kertoi Facebook-sivullaan olevansa lesbo. Hän on ensimmäinen jamaikalainen muusikko, joka on julkisesti kertonut olevansa homoseksuaalinen.


title: Germán Gabriel

text: Germán Antonio Gabriel Benaches (s. 16. marraskuuta 1980 Caracas, Venezuela) on espanjalainen koripalloilija.


title: Germán Gabriel

text: Isona laitahyökkääjänä tai sentterinä pelaava Gabriel on voittanut urallaan muun muassa EuroCupin ja Venezuelan mestaruuden.


title: Germán Gabriel

text: Espanjan maajoukkueessa Gabriel voitti EM-pronssia Sloveniassa 2013.


title: Xavi Rey

text: Xavier ”Xavi” Rey Sanuy (s. 13. heinäkuuta 1987 Barcelona) on espanjalainen koripalloilija.


title: Xavi Rey

text: Sentterinä pelaava Rey on tehnyt pelaajauransa espanjalaisissa seurajoukkueissa.


title: Xavi Rey

text: Espanjan maajoukkueessa Rey voitti EM-pronssia Sloveniassa 2013.


title: Seppo Tenhunen

text: Seppo Tenhunen (5. syyskuuta 1953 Oulu) on entinen suomalainen jääkiekkoilija. Tenhunen edusti urallaan I-divisioonassa Oulun Kärppiä ja Savonlinnan Pallokerhoa sekä jääkiekon SM-liigassa Kärppiä. Tenhunen voitti jääkiekon Suomen mestaruuden kaudella .


title: Seppo Tenhunen

text: Tenhunen pelasi SM-liigassa yhteensä 120 ottelua. Oulun Kärppiä Tenhunen edusti urallaan yhteensä 217:ssa ottelussa.


title: Kalevi Hongisto

text: Kalevi Hongisto (1. helmikuuta 1954 Oulu) on entinen suomalainen jääkiekkoilija. Hongisto edusti urallaan Forssan Palloseuraa, Oulun Kärppiä sekä Hämeenlinnan Pallokerhoa.


title: Kalevi Hongisto

text: Hongisto pelasi ensimmäiset miesten ottelunssa FoPS:in riveissä kaudella 1973–1974, jolloin joukkue pelasi Suomen sarjaa. Seuraavaksi kaudeksi sarjan nimeksi muuttui I-divisioona. Hongisto oli nostamassa FoPS:ia jääkiekon SM-liigaan kauden 1974–1975 päätteeksi.


title: Kalevi Hongisto

text: Kausi oli Hongiston ensimmäinen SM-liigassa. Hongisto pelasi 20 ottelua, joissa hän teki kolme tehopistettä. Kausi jäi Hongiston viimeiseksi FoPS:ssa.


title: Kalevi Hongisto

text: Kaudeksi 1976–1977 Hongisto siirtyi I-divisioonassa pelanneen Oulun Kärppien riviin. Hongisto oli nostamassa Kärppiä SM-liigaan ja pelasikin kaudella 35 SM-liigaottelua Kärpissä. Pisteitä syntyi nyt yhdeksän. Piste-ennätys parani vielä kaudella , jolloin Hongisto teki 35:een otteluun 11 pistettä.


title: Kalevi Hongisto

text: Vuodet 1979–1983 Hongisto pelasi jälleen I-divisioonassa, nyt Hämeenlinnan Pallokerhon paidassa. Kaudella 1980–1981 syntyi henkilökohtainen I-divisioonan piste-ennätyss, kun Hongisto teki 34 tehopistettä. HPK nousi SM-liigaan kaudeksi , mikä jäi Hongiston viimeiseksi kaudeksi.


title: Kalevi Hongisto

text: Hongisto pelasi urallaan 102 ottelua SM-liigassa. Näissä otteluissa Hongisto teki 11 maalia ja antoi 16 maalisyöttöä. I-divisioonassa otteluita kertyi 185, joissa Hongisto teki 70 maalia ja antoi 69 maalisyöttyöä.


title: HMS Audacious (1869)

text: HMS Audacious oli Britannian kuninkaallisen laivaston vuonna 1869 vesillelaskettu Audacious-luokan ironclad-taistelulaiva.


title: HMS Audacious (1869)

text: Alus tilattiin 29. huhtikuuta 1867 Govanista Robert Napierilta ja sen köli laskettiin kaksi kuukautta myöhemmin 26. kesäkuuta. Alus laskettiin vesille 10. helmikuuta 1869 ja se valmistui 10. syyskuuta 1870.


title: HMS Audacious (1869)

text: Alus poistettiin palveluksesta vuonna 1894 ja se sijoitettiin varastolaivaksi vuonna 1902. Alus siirrettiin vuonna 1904 Portsmouthin koulutuskeskukseen, jolloin se nimettiin "HMS Fisgardiksi". Alus muutettiin vuonna 1914 vastaanottoalukseksi nimettynä "HMS Imperieuseksi". Alus oli vuodesta 1920 alkaen varastolaivana. Alus myytiin romutettavaksi 15. maaliskuuta 1927.


title: HMS Invincible (1869)

text: HMS Invincible oli Britannian kuninkaallisen laivaston vuonna 1869 vesillelaskettu Audacious-luokan ironclad taistelulaiva.


title: HMS Invincible (1869)

text: Alus tilattiin Govanista Robert Napierilta ja sen köli laskettiin 28. kesäkuuta 1867. Alus laskettiin vesille 29. toukokuuta 1869 ja se valmistui 1. lokakuuta 1870.


title: HMS Invincible (1869)

text: Alus siirrettiin vuonna 1901 Sheernessiin hävittäjälaivueen emälaivaksi ja se nimettiin vuonna 1904 "HMS Erebukseksi". Alus siirrettiin vuonna 1906 Portsmouthin koulutuskeskukseen, jolloin se nimettiin "HMS Fisgard II:ksi". Alus upposi 17. syyskuuta 1914 myrskyssä Portland Billin edustalla, kun sitä oltiin hinaamassa Portsmouthista Scapa Flow'hun vastaanottoalukseksi. Aluksella olleista 64 miehistönjäsenestä kaksikymmentäyksi sai surmansa onnettomuudessa.


title: Taistelunjohtaja

text: Taistelunjohtaja (eng. Fighter Controller, FC) koordinoi lentotehtävän suoritusta pääjohtokeskuksista käsin. Tehtävien intensiivisyys vaihtelee yksittäisen koneen valvonnasta usean parven taktiseen johtamiseen. Ilmasodankäynnissä yleinen trendi on viimevuosina ollut kiinteistä johtopaikoista luopuminen ja siirtyminen ilmasta käsin tapahtuvaan johtamiseen ja valvontaan (AWACS). Maasijoitteisilla järjestelmillä saavutetaan kuitenkin edelleen merkittävä etu puolustussodankäynnissä.


title: Taistelunjohtaja

text: Taistelunjohtokoulutusta varusmiehille antaa Ilmasotakoulu. Koulutusta kehitetään jatkuvasti yhteistyössä muiden pohjoismaiden ilmavoimien kanssa erinäisten harjoitusten ja koulutustapahtumien kautta. Taistelunjohtokielenä on englanti kansainvälisen yhteensopivuuden takaamiseksi.


title: Tilannevalvoja (ilmavoimat)

text: Tilannevalvoja (eng. Air Surveillance Officer, ASO) valvoo valtion ilmatilaa käyttäen hyväkseen asevoimien eri sensoreilta saatavaa informaatiota. Sensoreita voi olla mm. tutkat, radiot ja passiiviset sensorit. Sensoreilta saatavan informaation käsittely tapahtuu Suomessa pääjohtokeskuksissa ja sen tarkoituksena on tuottaa ilmavalvonta-alueelta tunnistettu ja reaaliaikainen ilmatilannekuva, jota käytetään valtakunnallisena tilannekuvana. Tilannevalvoja toimii läheisessä yhteistyössä sensorioperaattoreiden kanssa.


title: Tilannevalvoja (ilmavoimat)

text: Ilmavoimien tilannevalvojat koulutetaan Ilmasotakoulussa, Tikkakoskella. Varusmiespalvelus tai naisten vapaaehtoinen asepalvelus on mahdollista suorittaa Ilmasotakoulun johtokeskuslinjalla, jonka aikana henkilö toimii tilannevalvojan tehtävässä Ilmavoimien pääjohtokeskuksissa.


title: Ruokaturva

text: Ruokaturva on käsite, jolle sovittiin vuonna 1996 järjestetyssä Maailman ruokaan keskittyvässä huippukokouksessa tarkoittavan tilaa "jolloin kaikilla ihmisillä on kaikkina aikoina riittävästi turvallista ja ravitsevaa ruokaa elääkseen terveellisen ja aktiivisen elämän."


title: Ruokaturva

text: Ruokaturva rakentuu Maailman terveysjärjestön mukaan kolmen peruspilarin varaan:


title: Ruokaturva

text: Ruokaturvan toteutumiseen on vielä matkaa. YK:n Elintarvike- ja maatalousjärjestö (FAO) uutisoi toukokuussa 2015 kuitenkin, että maailmanlaajuinen nälkäänäkevien määrä olisi saatu putoamaan 795 miljoonan. Edeltävän 25 vuoden kuluessa kehittyvillä alueilla aliravitsemuksesta kärsivien väestöosuus on saatu 23,3 prosentista 12,9 prosenttiin.


title: HMS Iron Duke (1870)

text: HMS Iron Duke oli Britannian kuninkaallisen laivaston vuonna 1870 vesillelaskettu Audacious-luokan ironclad taistelulaiva.


title: HMS Iron Duke (1870)

text: Alus tilattiin Pembroken telakalta ja sen köli laskettiin 23. elokuuta 1868. Alus laskettiin vesille 1. maaliskuuta 1870 ja se valmistui 1. huhtikuuta 1871.


title: HMS Iron Duke (1870)

text: Alus poistettiin palveluksesta vuonna 1890 ja se muutettiin hiiliproomuksi vuonna 1900. Alus myytiin romutettavaksi 15. toukokuuta 1906.


title: HMS Vanguard (1870)

text: HMS Vanguard oli Britannian kuninkaallisen laivaston vuonna 1870 vesillelaskettu Audacious-luokan ironclad taistelulaiva.


title: HMS Vanguard (1870)

text: Alus tilattiin Birkenheadistä Laird, Son and Companyltä ja sen köli laskettiin 21. lokakuuta 1867. Alus laskettiin vesille 3. tammikuuta 1870 ja se valmistui vielä samana vuonna 28. syyskuuta.


title: HMS Vanguard (1870)

text: Alus upposi 1. syyskuuta 1875 kolaroituaan sisaraluksensa "HMS Iron Duken" kanssa.


title: HMS Swiftsure (1870)

text: HMS Swiftsure oli Britannian kuninkaallisen laivaston vuonna 1870 vesillelaskettu Swiftsure-luokan ironclad-taistelulaiva.


title: HMS Swiftsure (1870)

text: Alus tilattiin Jarrow'sta Palmers Shipbuilding and Iron Companyltä ja sen köli laskettiin 31. elokuuta 1868. Alus laskettiin vesille 15. kesäkuuta 1870 ja se valmistui 27. kesäkuuta 1872.


title: HMS Swiftsure (1870)

text: Alus nimettiin vuonna 1901 "HMS Orontesiksi" ja se myytiin romutettavaksi marraskuussa 1908.


title: 2015 TB145

text: 2015 TB145 on asteroidi ja ilmeisesti kuollut komeetta, joka havaittiin lokakuussa 2015 pari viikkoa ennen sen Maan ohitusta, joka tapahtui 31. lokakuuta 2015. Kappaleen läpimitaksi arvioidaan noin 600 metriä.


title: 2015 TB145

text: Suomalaisen asiantuntijan Mikael Granvikin mukaan kappaleen lentorata on vaikeasti ennakoitavissa, ja siksi sitä ei ollut havaittu aikaisemmin. Vuoden 2015 ohituksesta ei ollut vaaraa Maapallolle, sillä se jäi noin 500 000 kilometrin etäisyydelle. Kappaleen kiertoajaksi on arvioitu noin kolme vuotta, ja seuraavan kerran se tulee Maan läheisyyteen syyskuussa 2018. Sillä kertaa ohituksen on kuitenkin arvioitu tapahtuvan paljon kauempana, 38 miljoonan kilometerin etäisyydellä.


title: 2015 TB145

text: Yhdysvaltojen avaruushallinnon NASAn mukaan kappale on niin sanottu kuollut komeetta, jonka pinnalta kaikki haihtuvat aineet ovat jo ehtineet hävitä. Komeetan pinnalla näkyy tutkijoiden havaintojen mukaan pääkalloa muistuttava kuva.


title: Työkansa

text: Työkansa oli Ontarion Port Arthurissa vuosina 1907–1915 ilmestynyt kanadansuomalainen sosialistinen sanomalehti.


title: Työkansa

text: Syyskuussa 1907 perustettu "Työkansa" oli muodollisesti itsenäinen sosialistinen työväenlehti, jonka kustantajana toimi Finnish Publishing Company Ltd. alias Työkansa Publishing Company -niminen yritys. Vuonna 1911 lehdestä tuli vastikään perustetun Canadan Suomalaisen Sosialistijärjestön puolivirallinen ja vuonna 1914 virallinen äänenkannattaja. Lehden vaikutusvaltaisimpia osakkeenomistajia olivat Port Arthurin, sen naapurikaupungin Fort Williamin ja Toronton suomalaiset työväenjärjestöt, mutta omistajina oli myös muita sosialistijärjestön paikallisosastoja ja yksityishenkilöitä. Suhteet Kanadan sosialistipuolueeseen ja myöhemmin Kanadan sosialidemokraattiseen puolueeseen olivat tiiviit, mutta usein varsin kriittiset.


title: Työkansa

text: Lehti arvosteli voimakkaasti kapitalistista talousjärjestelmää, vaati työväen järjestäytymistä ja kannatti lisääntyvää maahanmuuttoa Kanadaan. Se raportoi laajasti Port Arthurin, Fort Williamin ja muun Kanadan sekä vuonna 1913 Yhdysvaltain Michiganin kuparialueen lakoista. Varovaiseksi tarkoitetusta linjastaan huolimatta "Työkansa" herätti närkästystä konservatiivisessa ja uskonnollisessa osassa suomalaisia maahanmuuttajia, ja se joutui toisinaan kunnianloukkausjuttujen ja muiden syytöksien kohteeksi. Ensimmäisen maailmansodan myötä voimaan tullut sensuuri ei sen sijaan näytä suuremmin haitanneen lehden toimintaa.


title: Työkansa

text: Aluksi kahdesti viikossa ilmestyneen "Työkansan" levikki saavutti vuoden 1911 alussa 2 000 kappaleen rajan. Seuraavana talvena lehti päätettiin muuttaa kuusipäiväiseksi ja sille ryhdittiin hankkimaan uutta painokonetta ja toimitaloa. Päivälehdeksi muuttumisen jälkeen "Työkansalla" oli keväällä 1912 noin 3 000 tilaajaa. Vuoden 1913 lopulla levikki nousi yli neljän tuhannen, mutta jäi ilmeisesti kauas arvioidusta 6 000 tilaajan kannattavuusrajasta. Ilmestymistiheyden lisääminen, investoinnit, toimituskunnan laajentuminen, heikko taloudenpito ja taloudellisen taantuman aiheuttama mainostulojen väheneminen johtivat yhtiön vaikeuksiin, joita yritettiin paikata lainoilla, osakkeiden myynnillä ja rahankeräyksillä. Vetoomukset ilmestymistiheyden vähentämisen puolesta jäivät vaille huomiota, ja julkaisuyhtiö ajautui vararikkoon, jonka vuoksi lehden ilmestyminen päättyi kesäkuussa 1915. Konkurssi oli kova isku kanadansuomalaisille sosialisteille, jotka olivat tukeneet "Työkansaa" huomattavilla rahasummilla.


title: Työkansa

text: Pohjois-Amerikan muiden sosialistilehtien tavoin "Työkansan" julkaisuyhtiö hankki tuloja kirja- ja paperikaupalla, käsittelemällä rahalähetyksiä, myymällä laivalippuja ja harjoittamalla muuta kustannustoimintaa. Sen muista julkaisuista tärkein oli vuosina 1908–1915 ilmestynyt pilalehti "Väkäleuka", jonka kilpailijaksi tuli vuonna 1911 yhdysvaltalaisen "Työmiehen" yhteydessä ilmestynyt "Lapatossu". Yhtiö kustansi myös kirjoja sekä tilapäisjulkaisuja kuten "Murtava Voima", "Työkansan Nuoli", "Kevät-Valo" ja "Airue". "Väkäleuka" tuotti yleensä 9–10 % julkaisuyhtiön tuloista ja muut toiminnot 30–35 %.


title: Työkansa

text: Lehden ensimmäinen päätoimittaja oli vuoden 1905 suurlakon jälkeen harjoittamansa maanalaisen toiminnan seurauksen Pohjois-Amerikkaan paennut Severi Alanne. Myöhemmin päätoimittajaksi tuli nimimerkkiä Hijoppi Rotilainen käyttänyt Moses Hahl, joka oli työskennellyt useissa pohjoisamerikkalaisissa työväenlehdissä. Muita toimittajia olivat ainakin J. V. Kannasto, Yrjö Mäkelä, Yrjö Halonen ja Kalle Aine.


title: Työkansa

text: "Työkansan" lakattua Port Arthuriin perustettiin Kanadan ensimmäinen porvarillinen suomenkielinen sanomalehti "Canadan Uutiset". Sosialistit siirtyivät tilaamaan Yhdysvalloissa ilmestyneitä työväenlehtiä: "Työmiestä", "Raivaajaa" ja "Toveria", jotka Canadan Suomalainen Sosialistijärjestö tunnusti omiksi äänenkannattajikseen. Kanadan viranomaiset kielsivät niiden levittämisen yksi toisensa jälkeen vuosina 1916–1917, jolloin sosialistijärjestö päätti perustaa oman sanomalehden. Uusi lehti "Vapaus" alkoi ilmestyä Ontarion Sudburyssa marraskuussa 1917.


title: Heksafluoripropyleenioksidi

text: Heksafluoripropyleenioksidi eli HFPO (COF) on epoksideihin kuuluva fluorattu orgaaninen yhdiste. Yhdistettä voidaan käyttää polymeerien valmistukseen ja reagenssina orgaanisen kemian synteeseissä.


title: Heksafluoripropyleenioksidi

text: Huoneenlämpötilassa heksafluoripropyleenioksidi on väritön kaasu, joka voidaan paineistettuna nesteyttää. Muiden epoksidien tavoin yhdiste on hyvin elektrofiilinen ja reagoi nukleofiilien kanssa, jolloin epoksidirakenne avautuu, fluoridi-ioni irtoaa ja muodostuu tetrafluorihappofluoridijohdannainen. Kuumennettaessa ainetta yli 150 °C:n lämpötilaan se hajoaa muodostaen difluorikarbeenia ja trifluoriasetyylifluoridia. Vahvat Lewis-hapot esimerkiksi alumiinioksidi ja alumiinikloridi katalysoivat heksafluoripropyleenioksidin toisiintumaan heksafluoriasetoniksi. Sopivien katalyyttien kuten fluoridien avulla heksafluoripropyleenioksidi saadaan polymeroitumaan perfluoratuksi polyeetteripolymeeriksi.


title: Heksafluoripropyleenioksidi

text: Heksafluoripropyleenioksidia valmistetaan hapettamalla heksafluoripropeenia. Hapettimena voidaan käyttää joko happea, kaliumpermanganaattia, vetyperoksidia tai hypokloriitteja tai hapetus voidaan suorittaa elektrolyyttisesti.


title: Heksafluoripropyleenioksidi

text: Heksafluoripropyleenioksidista voidaan valmistaa homopolymeerejä, joita käytetään muun muassa inertteinä ja kuumuutta kestävinä voiteluaineita ja hydraulisina nesteinä. Sitä voidaan käyttää myös komonomeerina fluorikumien valmistamiseen ja toisena komonomeerina on tyypillisesti vinylideenifluoridi tai tetrafluorieteeni. Orgaanisissa synteeseissä yhdistettä voidaan käyttää fluorattujen ketonien ja fluorattujen heterosyklisten yhdisteiden valmistamiseen sekä difluorikarbeenin lähteenä.


title: Valoa Oulu! -valofestivaali

text: Valoa Oulu! -valofestivaali järjestetään Oulussa vuosittain marraskuussa. Ensimmäinen valofestivaali oli vuonna 2013. Vuosittain festivaali kerää noin 20 000 vierailijaa erilaisiin valotapahtumiin vajaan viikon aikana.


title: HMS Triumph (1870)

text: HMS Triumph oli Britannian kuninkaallisen laivaston vuonna 1870 vesillelaskettu Swiftsure-luokan ironclad-taistelulaiva.


title: HMS Triumph (1870)

text: Alus tilattiin Jarrow'sta Palmers Shipbuilding and Iron Companyltä ja sen köli laskettiin 31. elokuuta 1868. Alus laskettiin vesille 27. syyskuuta 1870 ja se valmistui 8. huhtikuuta 1873.


title: HMS Triumph (1870)

text: Alus palasi Portsmouthiin, jossa se huollettiin. Alukselle muun muassa asennettiin uudet kattilat ja torpedoja varten laukaisukiskot. Alus oli Tyynenmeren aseman lippulaivana tammikuusta 1885 joulukuuhun 1888. Alus osallistui muun muassa Canadian Pacific Railwayn avajaisiin Vancouverissa vuonna 1887. "Swiftsure" vapautti aluksen tehtävästä joulukuussa 1888, jolloin "Triumph" aloitti kotimatkan.


title: HMS Triumph (1870)

text: Alus oli aluksi Devonportissa reservissä, josta se siirrettiin helmikuussa 1890 Queenstowniin lippulaivaksi. Alus palasi Devonportin reserviin syyskuussa 1892, missä se oli aina heinäkuuhun 1900. Aluksen aseistus poistettiin ja siitä tehtiin varastoalus Plymouthiin. Vuonna 1903 aluksen höyrykone ja kattilat poistettiin ja se sijoitettiin Chathamiin koululaivaksi nimellä "HMS Tenedos". Vuodesta 1905 alkaen se oli "HMS Warriorin" emälaivana ja se siirrettiin 1910 Devonportiin koululaivaksi nimellä "HMS Indus IV". Alus hinattiin Invergordoniin vuonna 1914 ja siitä tehtiin kelluva varasto nimellä "HMS Algiers". Alus myytiin marraskuussa 1921.


title: Space Quest 6

text: Space Quest 6: Roger Wilco in the Spinal Frontier on Sierra On-Linen kehittämä ja julkaisema graafinen seikkailupeli. Peli on julkaistu DOS:lle, Macintoshille ja Windowsille vuonna julkaistu. Peli on kuudes ja viimeisin peli Sierra On-Line -peliyhtiön "Space Quest" -sarjassa.


title: Space Quest 6

text: Peli alkaa sotaoikeudenkäynnillä jossa syytettynä on Roger Wilco lukuisista syistä joita hän ei pysty perustelemaan järkevästi. Hänet alennetaan toisen luokan siivoojaksi SCS DeepShip 86 -alukselle.


title: Space Quest 6

text: "Space Quest 6: Roger Wilco in The Spinal Frontier" käytti peliyhtiön uudempaa SCI32 Rev 2.100.002 -pelimoottoria. Tämä mahdollisti 256-värisen Super VGA -grafiikan käytön 640 × 480 pikselin resoluutiolla. Muista SCI-peleistä poiketen, tässä ei ollut valikkoa ruudun yläreunassa, mutta se käytti toimintovalikkoa joka muistuttaa LucasArtsin SCUMM-pelimoottorin käyttöliittymää. Pelin tyyli eroaa sarjan aiemmista osista huomattavasti sarjakuvamaisella tyylillään.


title: Space Quest 6

text: Josh Mandel oli "Space Quest 6":n pääsuunnittelija (Scott Murphyn ollessa "konsulttina") joka joutui jättämään projektin kesken hieman ennen pelin valmistumista sisäisten ristiriitojen takia Sierrassa. Sierra pyysi Scott Murphyä viemään kehitystyön päätökseen ja mainosti sen jälkeen Murphyn toiveiden vastaisesti hänen olleen yksin vastuussa projektista. Pelisuunnittelijan vaihdon takia jotkut pelin myöhemmissä vaiheissa olevat pulmat tehtiin huonosti.


title: Groverin algoritmi

text: Groverin algoritmi on Lov Groverin mukaan nimitetty kvanttialgoritmi (algoritmi jota ajetaan kvanttitietokoneella). Hän keksi sen Bell Labsissa toukokuussa 1996. Sitä voidaan käyttää algoritmisessa etsinnässä, kuten koodinmurtamisessa ja shakin pelaamisessa.


title: Kaviteetti-QED

text: Kaviteetti-QED eli kaviteettikvanttielektrodynamiikka on yksi mahdollisista kvanttitietokoneiden fyysisistä toteutustavoista. Siinä hyödynnetään valo käyttäytymistä pienissä onkaloissa joissa on erittäin heijastavat seinät.


title: Kepler-296e

text: Kepler-296e (tunnetaan myös Kepler Object of Interest -nimellään KOI-1422.05) on varmistettu eksoplaneetta, joka kiertää Kepler-296-nimistä kaksoistähteä noin 1089 valovuoden päässä Maasta. NASAn Kepler-avaruusteleskooppi löysi planeetan ylikulkumenetelmällä eli menetelmällä, jossa planeetta huomataan, kun se kulkee tähtensä editse himmentäen tästä tulevaa valoa. NASA julkisti tiedon planeetan varmistumisesta 26. helmikuuta 2014. Sen Earth Similarity Index on 0,85 eli toiseksi suurin tunnetuista eksoplaneetoista.


title: Kepler-296e

text: Kepler-296e on supermaa, jonka säde on noin puolitoistakertainen Maan säteeseen verrattuna. Kepler-296e kiertää tähtensä ympäri kerran noin 34,14 vuorokaudessa ja sijaitsee ehkä tähtensä elinkelpoisella vyöhykkeellä.


title: Ioniloukut

text: Ioniloukut ovat yksi mahdollisista kvanttitietokoneiden fyysisistä toteutustavoista. Ne perustuvat siihen, että ionisoitu atomi tai jokin muu hiukkanen houkutellaan tyhjökammion keskusalueeseen sähkö- ja magneettikentillä. Niitä on monenlaisia, mutta edellinen on pääperiaatteena. Niihin sitten kohdistetaan laservaloa, jolla saadaan niiden energiatiloja muuttumaan.


title: Star Wars Rebels

text: Star Wars Rebels on tieteisfiktiivinen animaatiosarja, joka sijoittuu George Lucasin luomaan "Tähtien sota" -universumiin. Sarjan tapahtumat alkavat 14 vuotta "" jälkeen ja viisi vuotta ennen "Uuden toivon" tapahtumia. Galaktinen Imperiumi tiukentaa otettaan galaksin hallinnassa ja keisarilliset joukot metsästävät viimeisiä jedejä, yrittäen samalla torjua Imperiumia vastaan kohdistuvaa kapinaa.


title: Star Wars Rebels

text: Disney XD aloitti sarjan esittämisen Yhdysvalloissa lokakuussa 2014 elokuvalla "Star Wars Rebels: Kapina nousee", ja esittää sarjaa myös Suomessa omalla paikalliskanavallaan. 7. marraskuuta 2015 sarjaa alettiin esittää myös Nelosella. Nelonen aloitti toisen tuotantokauden esittämisen 3. heinäkuuta 2017. Sarja päättyi Yhdysvalloissa 5. maaliskuuta 2018.


title: Star Wars Rebels

text: 14 vuotta Galaktisen Imperiumin nousun jälkeen, pieni kevytrahtialus "Ghostilla" liikkuva kapinallisjoukko tekee salaa hyökkäyksiä Imperiumia vastaan maalaisplaneetta Lothalilla ja muilla Imperiumin valloittamilla planeetoilla.


title: Star Wars Rebels

text: Dave Filoni oli kreditoitu sarjan päätösjaksossa astromekaanikkodroidi C1-10P:n (kutsumannimeltään Chopper) ääniefektien tekijäksi.


title: Star Wars Rebels

text: Suomenkielisen version ohjauksesta vastaa Petri Hanttu ja käännöksestä Aki Heinlahti.


title: Star Wars Rebels

text: Ennen sarjan alkua, Disney Channelilla ja Internetissä julkaistiin neljä lyhytanimaatiota.


title: Irja Korhonen

text: Irja (Aino Annikki) Korhonen usein myös Iiraksi kutsuttu (19. maaliskuuta 1955 – 20.10. 2015) oli suomalainen näyttelijä, joka on esiintynyt mm. Kotkan kaupungin teatterissa, Tampereen työväen teatterissa, elokuvissa ja tv-sarjoissa. Irjan kuuluisia suorituksia olivat mm. Myrskyluodon Maija pariinkin otteeseen, Kotiopettajattaren romaani...jne.


Leisure Suit Larry in the Land of the Lounge Lizards on Sierra On-Linen vuonna 1987 julkaisema graafinen seikkailupeli "Leisure Suit Larry" -pelisarjassa. Peli kehitettiin alun perin MS-DOS ja Apple II -järjestelmille ja myöhemmin siitä tehtiin versiot muille alustoille kuten esim. Amiga, Atari ST, Apple IIGS, Apple Macintosh ja Tandy Color Computer 3. Se käyttää Adventure Game Interpreter (AGI) -pelimoottoria jota käytetään myös pelissä "".


title: Leisure Suit Larry in the Land of the Lounge Lizards

text: Pelissä keski-ikäinen poikamies Larry Laffer yrittää epätoivoisesti etsiä "onnea" kuvitteellisessa amerikkalaisessa kaupungissa Lost Wagesissa. "Land of the Lounge Lizards" luo pohjan elementeille jotka ilmenevät myöhemmissä "Larry"-peleissä, kuten jatkuvan huonon onnen naisten kanssa. Peli perustuu alun perin vuonna 1981 Apple II -tietokoneelle julkaistuun tekstiseikkailupeliin "Softporn Adventure"en.


text: Pelistä tuli menestys vähästä mainonnasta huolimatta. Sierra kehitti ja julkaisi vuonna 1991 pelistä uusintaversion Sierra's Creative Interpreter (SCI) -pelimoottorilla joka oli 256-värinen ja hiiriohjattu käyttöliittyymä. Toinen uudistettu versio pelistä uudella nimellä, "Leisure Suit Larry: Reloaded", oli kehitetty N-Fusion Interactiven ja alkuperäisen sarjan luojan Al Lowe kanssa jonka julkaisi Replay Games vuonna 2013.


text: Peli alkaa baarin edessä Lost Wagesissa. Pelaajalla on seitsemän tuntia aikaa saada peli päätökseen ja jos ei onnistu ajoissa, tekee masentunut Larry itsemurhan joka johtaa pelin loppumiseen. Pelaaja ohjaa Larrya näppäimistön nuolinäppäimillä ja kirjoittamalla komentoja parseriin (esimerkiksi. "talk to man", "open window", jne). Jos Larry on liian kaukana henkilöstä tai esineestä tai jos komento on virheellinen, tulee siitä ilmoitus ruudulle.


text: Kaupungissa on viisi osaa: Lefty's baari, yhdistetty hotelli ja kasino, vuorokauden ympäri toimiva kappeli, diskoteekki ja sekatavarakauppa. Pelaaja voi kävellä eri paikkoihin jotka ovat vierekkäin, mutta muihin paikkoihin pääsee vain kutsumalla taksin paikalle. Taksin käyttö on maksullista ja maksamatta jättäminen johtaa Larryn pahoinpitelyyn ja pelin loppumiseen. Pelin alkuperäisessä julkaisussa, Larryn ruumiin alla avautuu laskeutuva luukku joka vie Larryn ruumiin laboratorioon missä Sierran pelien päähahmoja korjataan.


text: Prostituoitu on käytettävissä heti pelin alkaessa baarin yläkerrassa. Jos Larry on yhdynnässä prostituoidun kanssa ilman ehkäisyä, saa hän  sukupuolitaudin ja kuolee melkein heti. Tämä kohtalo on vältettävissä kondomin hankinnalla sekatavarakaupasta jota hänen on käytettävä prostituoidun kanssa.


text: Larryn kanssakäyminen naisten kanssa näytetään yksityiskohtaisilla kuvilla kun hän puhuu heidän kanssaan. Prostituoitua lukuun ottamatta, kaikki naiset suhtautuvat Larryyn alkuun vieroksuen, mutta ottavat kiitollisina vastaan hänen antamansa lahjat. Vaikka kaikkien naisten vokottelu ei onnistukaan, on lahjojen antaminen heille välttämätöntä pelin etenemisen kannalta hotellin kattohuoneistoon. Pelissä Larry tarvitsee rahaa ja sitä hän saa pelaamalla kasinossa blackjackia ja rahapeliautomaateilla.


text: Sierran johdon ollessa epävarma vuonna 1987 kuinka peli otettaisiin vastaan, päätti peliyhtiö että peli julkaistaan ilman julkisuutta ja ilman mainosbudjettia. Monet kaupat eivät myöskään ottaneet peliä myyntiin sen sisältämän aikuisviihteen takia. Tämän vuoksi pelin ensimmäiset myyntiluvut olivat alempia kuin Sierran muiden pelien.